2 Corinto 8 APSD-CEB - 2 Korintofoɔ 8 ASCB\n2 Korintofoɔ 8:1-24\n1Anuanom, yɛpɛ sɛ mohunu deɛ Onyankopɔn adom ayɛ wɔ Makedonia asɔre ahodoɔ mu. 2Wɔn ahokyere mu wɔn anigyeɛ boroo so, na wɔn hia mu mpo, woyii ayamyɛ kɛseɛ kyerɛeɛ. 3Medi ho adanseɛ sɛ wɔmaa deɛ wɔbɛtumi ma ɛboroo so mpo. Wɔn ara firii wɔn pɛ mu 4srɛɛ yɛn sɛ yɛmma wɔmfa sika no nkɔma Akristofoɔ a wɔwɔ Yudea no bi. 5Wɔyɛ maa ɛboroo so. Deɛ ɛdi ɛkan no, wɔde wɔn ho maa Awurade. Afei, wɔfiri Onyankopɔn pɛ mu de wɔn ho maa yɛn nso. 6Enti, yɛka kyerɛɛ Tito a ɔhyɛɛ adwuma yi ase sɛ, ɔntoa so na ɔmmoa mo na moatumi awie saa ɔdɔ adwuma yi. 7Moyɛ adefoɔ wɔ deɛ mowɔ nyinaa mu: ɔkasa mu ne nimdeɛ mu, mmoa a ɛyɛ mo pɛ sɛ moboa mu, ne ɔdɔ a mode dɔ yɛn mu. Enti, yɛpɛ sɛ mode ahofama som wɔ ɔdɔ mu.\n8Merenhyehyɛ mmara mma mo. Na mmom, mepɛ sɛ mede mo dɔ a mowɔ no toto afoforɔ deɛ ho hwɛ sɛ mo dɔ no yɛ ɔdɔ pa ara anaa. 9Monim adom a na yɛn Awurade Yesu Kristo wɔ. Ɔdefoɔ a na ɔyɛ no nyinaa akyi, mo enti, ɔyɛɛ ne ho ohiani sɛdeɛ ɛbɛyɛ a ɔnam ne hia no so bɛma mo ayɛ adefoɔ.\n10Mʼadwene a mewɔ wɔ asɛm no ho nie: Afe ni, mo na modii ɛkan yɛɛ ayɛ na mofiri mo pɛ mu na momaeɛ. 11Monkɔ so na monwie dwuma no di. Momma mo ho mpere mo sɛ mobɛwie sɛdeɛ mosusuiɛ sɛ mobɛyɛ. 12Sɛ wo ho pere wo sɛ wobɛma a, Onyankopɔn nam deɛ wowɔ so bɛgye, na ɛnyɛ deɛ wonnie so.\n13Merennye nkurɔfoɔ adesoa mmɛgu mo so na mmom, ɛsiane sɛ mowɔ bebree saa ɛberɛ yi mu no enti, ɛyɛ fɛ sɛ moboa wɔn a wɔnni bi no. 14Na sɛ ɛba sɛ biribi ho hia mo na sɛ wɔwɔ bi a, wɔaboa mo. Yei ma mo nyinaa yɛ pɛ. 15Sɛdeɛ Atwerɛsɛm no ka sɛ, “Wɔn a wɔnyaa pii no, ebi anka, ɛnna wɔn a wɔnyaa kakra bi no nso, ɛsoo wɔn.”\n16Yɛda Onyankopɔn ase sɛ wama Tito mo ho anigyeɛ, sɛdeɛ me nso mʼani gye mo ho no bi. 17Ɛnyɛ sɛ ɔpenee yɛn abisadeɛ so nko, na mmom, ɔno ankasa firii ne pɛ mu pɛɛ sɛ ɔboa enti na ɔsii nʼadwene pi sɛ ɔbɛba mo nkyɛn no. 18Yɛresoma onua bi a wɔbu no wɔ asɔre ahodoɔ no nyinaa mu wɔ asɛnka no ho no aka ne ho. 19Ɛno akyi, asɔre ahodoɔ no ayi onua yi sɛ ɔne yɛn ntutu akwan wɔ mmerɛ a yɛredi ɔdɔ ho dwuma de ahyɛ Awurade animuonyam yi no, na yɛmfa nkyerɛ nso sɛ yɛpɛ sɛ yɛboa. 20Yɛhwɛ yɛn ho so yie sɛ asɛm biara remma kwan a yɛbɛfa so de saa akyɛdeɛ yi adi dwuma no ho. 21Yɛn botaeɛ ne sɛ, yɛbɛyɛ deɛ ɛyɛ wɔ Awurade ne nnipa anim.\n22Enti, yɛresoma onipa foforɔ bi aka Tito ne osuani baako no ho. Yɛasɔ no akwan ahodoɔ bebree so ahwɛ na yɛahunu sɛ ɛyɛ ne pɛ sɛ ɔboa. Na seesei ne ho pere no sɛ ɔbɛboa ɛfiri sɛ wanya mo mu ahotosoɔ. 23Tito deɛ, ɔyɛ me ɔboafoɔ a ɔne me yɛ adwuma de boa mo na anuanom a wɔne no rekɔ no deɛ, wɔyɛ asɔre ahodoɔ ananmusifoɔ a wɔhyɛ Kristo animuonyam. 24Momma wɔnhunu ɔdɔ a modɔ wɔn sɛdeɛ ɛbɛyɛ a, asafo no nyinaa bɛhunu sɛ hoa a yɛde mo hoahoa yɛn ho no yɛ nokorɛ.\nASCB : 2 Korintofoɔ 8


Kumase: (Oseikrom) yɛ Ghana kuro keseɛ a ɛso sene Ghana nkuro nyinaa gyesɛ Nkran. Nnipa a ɛwɔ Kumase bɛyɛ ɔpepepem mmuebsa (3,000,000)\nKumase abakɔsɛm firi Asantehene Nana Osei Tutu a ɔdi Kan berɛ so. Abakɔsɛm kyerɛsɛ, Nana Osei Tutu adamfo bi a wɔferɛ no Kɔmfo Anokye so na, Kumaseman yɛɛ kese. Wɔkyere sɛ Kɔmfo Anokye duaa dua mmienu wo baabi a ɛnɛ yi yɛferɛ no Kumase yi ɛne baabi a ene wɔfrɛ no Kumawu. Dua no a woduaa no Kumawu no wuui maa ɛkaa Kumase dua no. Ɛno na ɛboa maa Kumase bɛyɛɛ Asanteman kuro keseɛ ne wɔn ahenkuro.\nƐyɛ Asantefoɔ kuro kɛseɛ a ɛhɔ na Asantehene, Otumfuoɔ Osei Tutu a ɔtɔ so mmienu ahenfie wɔ. Ɛwɔ edwa keseɛ adwadifoɔ efiri atifi, anaafoɔ, apueɛ ne atoeɛ nyinaa bɛdi dwa dabiara. Asanteman afahyɛ kese paa be Akwasidae.\nAsantehene: Asantehene a, ɔte Sikadwa Kɔkɔɔ so, ɛbɛyɛ mfie edu nie na obedii ne wɔfa, Otumfuoɔ Opoku Ware a ɔtɔ so mmienu adeɛ. Asanteman do won ahenfo de ɛbuo ma won nyinaa sɛdeɛ ese wo ]Ghanafoɔ ahenfo nyinaa mu.\nAdesua:Adesua anaa se nwoma sua mu no, se woyi Nkran firi ho a, kuro biara nni Ghana a ewɔ sukuu pii sen Kumasi. Sukuupɔn ahodoɔ bebree na ɛwɔ ho. Emu atitire bi ne Kwame Nkrumah Suapɔn (Kwame Nkrumah University of Science and Technology (KNUST).Edin a nkurofoo taa de fre KNUST no ye Tek. Asukuufoɔ a esua adee wo KNUST beye mpem du num (15,000). Ghanaman man panin a odi kan, Osagyefo Dr. Kwame Nkrumah bere so na wo sii sukuu kesee yi. Saa sukuu pɔn yi atere ama sukuu nketewaa bebree nso hyehye mu. Ebi ne School of Medical Sciences, School of Engineering ne School of Agriculture.\nSukuu akesee bi nsoso ne sukuupɔn a ede University of Education, Kumasi Campus, ɛne mmiensa bi a ennye aban dea te se KNUST. Ene Christian Service University College (CSUC), Ghana Baptist University ene Garden City University ewo Kumasi nkwantia kuro bi a yɛfrɛ no Ankaase. Kumasi Polytechnic ene tikyafoo (akyerekyerefoo) sukuu mmienu nso a yɛfrɛ wɔn Wesley College of Education ene St. Louis College of Education ewo ho. Eyinom akyi no Mpanifoo Nko Animu Sukuu bebree nso so wo ho. Ebi ne Prempeh College, Opoku Ware, Ahmadiya ene Yaa Asantewaa.\nAyaresabea: Kumase nso wo ayaresabea ahodoɔ a emu kesee no ne Ɔkɔmfo Anokye Ayaresabea. (KATH). Saa ayeresabea yi nso yɛ Kwame Nkrona Suapɔn nkrobata wɔde tete Adɔkotafoɔ Komfo Anokye Ayaresabea akyi no, ayaresabea nketewa bebree nso so wɔ Kumase mpotamu nso so ɛboa hwɛ Ayadep ahodoɔ pii.\nAgodie: bɔɔl ne agoro titire a ɛwɔ Kumasi ne ne mpotamu. Agodie ɛkuo baako a agye din yie ne Kumase Asante Kotoko. Wɔn adi kan wo akansie bebree wɔ Ghana ne amanano nyinaa. Wɔn mmrane ne "Asante Kotokɔ, wokum apem a apem bɛba" Akansie bɔɔl kuo baako a wɔn taa ne Kotoko hyia mu ene Nkran Haats a wɔn wɔ Nkran.\nYɛ yi fii "https://tw.wikipedia.org/w/index.php?title=Kumase&oldid=32411"\nNsesae ba kratafa yi so da 1 Ɔpɛpɔn 2022, mmere 18:46.


Yakobo 5 - Nkwa Asem (NA-TWI) | Biblica\nYakobo 5 - Nkwa Asem (NA-TWI)\n1Afei, mo adefo nso muntie! Munsu na muntwa agyaadwo wɔ amanehunu a ɛreba mo so no ho. 2 Mo ahonya no aporɔw na nweweboa awe mo ntama. 3 Mo sika ne mo dwetɛ awe nkanare na saa nkanare no bedi adanse atia mo, na ahyew mo honam sɛ ogya. Nna a edi akyiri yi mu moahyehyɛ agyapade. 4 Nnipa a wɔyɛɛ adwuma wɔ mo mfuw mu no, muntuaa wɔn ka enti wɔresi apini. Na wɔn apinisi no adu Onyankopɔn, Awurade Tumfo no aso mu.\n5 Mo asetena wɔ asase so ha yɛ afɛfɛde ne anigye. Moadodɔ srade ama okum da. 6 Moabu nea asɛm nni ne ho no kumfɔ akum no nanso onsiw mo kwan.\n7 Me nuanom, montɔ mo bo ase kosi sɛ Awurade bɛba. Monhwɛ sɛnea okuafo nya boasetɔ twɛn sɛ ne nnɔbae a ne bo yɛ den no benyin. Ɔde boasetɔ twɛn asusow bere. 8 Ɛsɛ sɛ mo nso motɔ mo bo ase. Momma mo anidaso mu nyɛ den efisɛ, da a Awurade bɛba no abɛn.\n9 Anuanom, munnni nseku nntia mo ho mo ho, na Onyankopɔn ammu mo atɛn. Ɔtemmufo no abɛn pɛ sɛ ɔba mu.\n10 Me nuanom, monkae adiyifo a wɔde Awurade din kasae no. Momfa wɔn sɛ nhwɛso wɔ wɔn boasetɔ ne tumi a wotumi de tenaa amanehunu mu no. 11 Yɛfrɛ wɔn ahotɔfo efisɛ, wonyaa boasetɔ. Moate Hiob boasetɔ no na munim nea Awurade de dom no awiei no efisɛ, Awurade yɛ ɔdomfo ne mmɔborɔhunufo.\n12 Ne nyinaa akyi no, anuanom, sɛ mohyɛ bɔ a, monnka ntam nnsi so. Mommfa ɔsoro anaa asase anaa biribiara nnka ntam. Sɛ mopɛ sɛ moka “Yiw” a, monka “Yiw”. Sɛ nso mopɛ sɛ moka “Dabi” a, monka “Dabi” na moamma Onyankopɔn atemmu ase.\n13 Mo mu bi wɔ ɔhaw bi mu anaa? Ɛsɛ sɛ saa onipa no bɔ mpae. Mo mu bi wɔ ahotɔ mu anaa? Ɛsɛ sɛ ɔto ayeyi nnwom.\n14 Mo mu bi yare anaa? Ɛsɛ sɛ saa onipa no frɛ asafo mpanyimfo na wɔde Awurade din bɔ mpae ma no na wɔde ngo twitwiw ne ho. 15 Sɛ wɔbɔ saa mpae no gyidi mu a, ɛbɛsa ɔyarefo no yare, na Awurade bɛma no anya ahoɔden, na ne bɔne a wayɛ nyinaa, wɔde bɛkyɛ no.\n16 Enti afei, monkeka mo bɔne nkyerɛ mo ho mo ho, na mommobɔ mpae mma mo ho mo ho sɛnea ɛbɛyɛ a, wɔbɛsa mo yare. Onipa trenee mpaebɔ tumi yɛ nneɛma bebree. 17 Yɛte sɛ Elia a ɔbɔɔ mpae nokware mu sɛ osu nntɔ, na ampa ara osu antɔ asase no so mfe abiɛsa ne fa no ara pɛ. 18 Ɔsan bɔɔ mpae bio maa osu tɔe maa asase nyaa nnɔbae.\n19 Me nuanom, sɛ mo mu bi guan fi nokware ho na ɔfoforo de no ba bio a, 20 ɔnkae sɛ, nea ɔdan ɔdebɔneyɛfo fi n’akwammɔne ho no gye no nkwa fi owu mu ma wɔde ne bɔne dodow no nyinaa kyɛ no.\nNA-TWI : Yakobo 5


Sɛnea Onyankopɔn Bu Mmea—Ɛyɛ Ampa sɛ Odwen Wɔn Ho?\n“Ɔbea na ɔkɔfaa bɔne bae, na n’adaworoma na yɛn nyinaa rewuwu yi.”—ECCLESIASTICUS, WƆKYERƐW NO BƐYƐ MFE 200 ANSA NA YESU REBA.\n“Moyɛ Ɔbonsam adwumayɛfo: mo na motew aduaba a wɔabara no ano: mo na mudii kan tew Onyankopɔn mmara so atua . . . Mo na mode da koro pɛ sɛee ɔbarima a Onyankopɔn bɔɔ no ne suban so no.”—TERTULLIAN, ON THE APPAREL OF WOMEN, WƆKYERƐW NO BƐYƐ MFE 1,800 NI.\nSAA nsɛm a wɔkyerɛw no tete mmere mu yi mfi Bible mu. Wɔagyina so ayɛ nyiyim atia mmea mfe pii ni. Ɛnnɛ mpo, nnipa a wɔagye asɛm no agyina mu de nyamesom mu nsɛm bi kyerɛ sɛ wobetumi ahyɛ mmea so, na wɔka sɛ mmea na akɔfa adesamma amanehunu aba. Na ɛyɛ Onyankopɔn pɛ sɛ mmarima bebu mmea animtiaa na wɔayɛ wɔn basabasa anaa? Dɛn na Bible ka wɔ ho? Ma yɛnhwɛ.\nOnyankopɔn adome mmea anaa?\nDabi. Mmom “ɔwɔ dedaw no, nea wɔfrɛ no Ɔbonsam” no, ɔno na Onyankopɔn ‘adome’ no. (Adiyisɛm 12:9; Genesis 3:14) Bere a Onyankopɔn kae sɛ Adam ‘bedi’ ne yere so no, na ɛnkyerɛ sɛ Onyankopɔn apene so sɛ ɔbarima nni ɔbea so. (Genesis 3:16) Nea na ɔreka akyerɛ Adam ne Hawa ara ne sɛ bɔne a wɔyɛe no ho nsunsuanso bɛba wɔn so akyiri yi.\nEnti basabasa a wɔde yɛ mmea no mfi Onyankopɔn, na mmom ɛyɛ bɔne a ɛwɔ nnipa ho na akɔfa aba. Bible mma kwan sɛ mmarima nhyɛ mmea so mfa mpata bɔne a onipa dii kan yɛe no.—Romafo 5:12.\nƆbarima kyɛn ɔbea wɔ Onyankopɔn ani so anaa?\nDabi. Genesis 1:27 ka sɛ: “Onyankopɔn bɔɔ onipa wɔ ne suban so, Onyankopɔn suban so na ɔbɔɔ no; ɔbarima ne ɔbea na ɔbɔɔ wɔn.” Enti efi mfiase pɛɛ no, Onyankopɔn bɔɔ mmea ne mmarima nyinaa sɛ wobetumi ada Onyankopɔn suban adi. Ɛwom, ɛsono sɛnea wɔbɔɔ Adam, ɛnna ɛsono sɛnea wɔbɔɔ Hawa. Ɛsono sɛnea wɔn mu biara nso te nka wɔ nneɛma ho, nanso wɔmaa wɔn nyinaa adwuma koro, na na obiara nkyɛn ne yɔnko wɔ Ɔbɔadeɛ no anim.—Genesis 1:28-31.\nAnsa na Onyankopɔn rebɔ Hawa no, ɔkae sɛ: “Merebɛyɛ ɔboafo ama [Adam], ɔhokafo a ɔfata no.” (Genesis 2:18) Asɛm “ɔhokafo” no kyerɛ sɛ ɔbarima no kyɛn ɔbea no anaa? Dabi, efisɛ Hebri mu no, wotumi kyerɛ saa asɛmfua no ase “ɔyɔnko” anaa “ɔboafo a ɔte sɛ ɔno ara.” Dɔkota a ɔyɛ oprehyɛn ne nea ɔhwɛ onipa a wɔreyɛ no oprehyɛn sɛnea ɛbɛyɛ a ɔrente yaw no, hwɛ sɛnea obiara boa ne yɔnko. Obiako nni hɔ a, obiako no betumi ayɛ n’adwuma anaa? Dabida! Biako na ɔyɛ oprehyɛn no, nanso yebetumi aka sɛ ne ho hia sen ne yɔnko no anaa? Yɛrentumi nka saa. Saa ara na Onyankopɔn bɔɔ ɔbarima ne ɔbea sɛ wɔnyɛ adwuma mmom, na ɛnyɛ sɛ wɔne wɔn ho nsi akan.—Genesis 2:24.\nDɛn na ɛkyerɛ sɛ Onyankopɔn dwen mmea ho?\nOnyankopɔn hui sɛ sɛnea bɔne wɔ nnipa ho nti, mmarima betumi ayɛ mmea basabasa, enti ɔhyɛɛ mmara a ɛbɛbɔ mmea ho ban. Wɔde Mose Mmara no sii hɔ bɛyɛ mfe 1,500 ansa na Yesu reba, na nhoma kyerɛwfo Laure Aynard kae wɔ ne nhoma bi mu sɛ: “Nsɛm a ɛwɔ Mmara apam no mu a ɛfa mmea ho no, dodow no ara yɛ nea ɛbɔ wɔn ho ban.”—La Bible au féminin (Bible a Ɛwɔ Mmea Kabea Mu).\nƐho nhwɛso ne sɛ, Mmara no hyɛe sɛ obiara mfa obu ne nidi mma ne papa ne ne maame. (Exodus 20:12; 21:15, 17) Ɛsan hyɛe sɛ wonnya tema mma apemfo. (Exodus 21:22) Ahobammɔ a wɔde maa mmea wɔ Onyankopɔn mmara no mu no, ɛyɛ soronko koraa wɔ hokwan a ɛnnɛ wɔde kame mmea bi wɔ aman pii so no ho. Ɛnyɛ eyi nkutoo na ɛkyerɛ sɛ Onyankopɔn dwen mmea ho.\nMmara a Ɛma Yehu Sɛnea Onyankopɔn Bu Mmea\nMmara a Yehowa Nyankopɔn de maa Israel man no maa mmarima ne mmea nyinaa nyaa apɔwmuden ne suban pa, na ɛma wɔbɛn Onyankopɔn. Bere a ɔman no tiee Onyankopɔn dii ne mmara so no, ɔmaa wɔn so sen “asase so aman nyinaa.” (Deuteronomium 28:1, 2) Gyinabea bɛn na Mmara no de maa mmea? Ma yɛnhwɛ nea edidi so yi.\n1. Fahodi. Tete no, na Israelfo mmea wɔ fahodi pii sen aman a aka mu mmea. Ɛwom sɛ wɔde tiyɛ maa ɔbarima wɔ abusua no mu de, nanso na okunu no tumi nya ne yere mu awerɛhyem gyaw ma no ma “odwen asase bi ho, na ne nsa ka” a, otumi de “yɛ bobeturo.” Sɛ onim asaawatow ne ntama nwene a, na ɔno ankasa tumi bue n’adwuma. (Mmebusɛm 31:11, 16-19) Mose Mmara no buu mmea sɛ wɔyɛ nnipa a wotumi yɛ nea wɔpɛ, na ɛnyɛ sɛ wɔbɔɔ wɔn bataa mmarima ho kɛkɛ.\nTete Israel no, na mmea wɔ hokwan sɛ wɔsom Onyankopɔn. Bible ka Hanah ho asɛm sɛ ɔbɔɔ mpae kaa n’ahiasɛm bi kyerɛɛ Onyankopɔn na ɔhyɛɛ bɔ wɔ ne komam. (1 Samuel 1:11, 24-28) Ná Sunemni bea bi taa kohu odiyifo Elisa Homeda Homeda. (2 Ahene 4:22-25) Onyankopɔn maa mmea bi te sɛ Debora ne Hulda yɛɛ n’ananmusifo. Nea ɛyɛ anika ne sɛ mmarima anuonyamfo ne asɔfo kɔɔ wɔn nkyɛn kogyee afotu.—Atemmufo 4:4-8; 2 Ahene 22:14-16, 20.\n2. Adesua. Esiane sɛ na mmea ka Mmara apam no ho nti, sɛ wɔrekenkan Mmara no a, na wɔto nsa frɛ wɔn ma wokotie bi, na ɛma wonyaa hokwan a wɔde besua ade. (Deuteronomium 31:12; Nehemia 8:2, 8) Wonyaa ntetee a ɛbɛma wɔatumi anya ɔman no som dwumadi bi mu kyɛfa. Ɛho nhwɛso bi ne sɛ mmea bi ‘som’ wɔ ahyiae ntamadan no ano, na na ebinom nso ka nnwontofo kuw no ho.—Exodus 38:8; 1 Beresosɛm 25:5, 6.\nNá tete Israelfo mmea tumi yɛ adwuma nya sika\nNá mmea pii wɔ nimdeɛ a ɛma wɔn ankasa tumi hyehyɛ adwuma. (Mmebusɛm 31:24) Saa bere no, na agyanom nkutoo na wotumi kyerɛkyerɛ wɔn mma mmarima wɔ aman foforo mu, nanso Israelfo de, na ɛna no nso boa kyerɛkyerɛ wɔn mma mmarima kosi sɛ wobenyin. (Mmebusɛm 31:1) Enti yetumi hu sɛ na tete Israel mmea wɔ nimdeɛ pii.\n3. Nidi ne obu. Mmara Nsɛm Du no ka no pefee sɛ: “Di wo papa ne wo maame ni.” (Exodus 20:12) Mmebusɛm a Ɔhene Solomon nyansafo no kyerɛw no, ɔkae wom sɛ: “Me ba, tie wo papa nteɛso, na mpo wo maame mmara.”—Mmebusɛm 1:8.\nMmara no kaa nsɛm pii faa ɔbea ne ɔbarima a wɔnyɛ awarefo abrabɔ ho, na ɛkyerɛe sɛ ɛsɛ sɛ obiara nya obu ma mmea. (Leviticus 18:6, 9; Deuteronomium 22:25, 26) Ɛkyerɛe nso sɛ ɛsɛ sɛ okunu pa dwen ne yere ho na ɔkae sɛ ɛsono sɛnea wɔbɔɔ ɔbea.—Leviticus 18:19.\n4. Ahobammɔ. Yehowa ka ne ho asɛm wɔ Bible mu sɛ ɔyɛ “nnyanka agya ne akunafo temmufo.” Ɔkwan bi so no, wɔn a wonni papa anaa kunu no, ɔno na na otwitwa gye wɔn. (Dwom 68:5; Deuteronomium 10:17, 18) Enti bere bi a odiyifo bi yere kɔdee obi ka a onipa no bae sɛ ɔrebɛfa no akɔ no, Yehowa de ne ho gyee mu yɛɛ anwonwade sɛnea ɛbɛyɛ a okunafo no anim rengu ase.—2 Ahene 4:1-7.\nIsraelfo reyɛ adu Bɔhyɛ Asase no so no, abusuapanyin Selofehad wui nanso na onni ɔbabarima, enti ne mmabea baanum no ka kyerɛɛ Mose sɛ ɔmma wɔn “agyapade” wɔ Bɔhyɛ Asase no so. Yehowa yɛ boroo nea wobisae no. Ɔka kyerɛɛ Mose sɛ: “Ma wɔn agyapade wɔ wɔn papa nuanom mu. Ma wɔn papa agyapade mmedi wɔn nsam.” Efi saa bere no, ɛbɛyɛɛ mmara sɛ Israelfo mmea betumi anya agyapade afi wɔn papa hɔ na wɔn nso wɔde agya wɔn mma.—Numeri 27:1-8.\nEbinom Kyerɛ sɛ Onyankopɔn Nnwen Mmea Ho\nMose Mmara no mu no, na mmea wɔ nidi na na wobu wɔn nso. Nanso bɛyɛ mfe apem akyi no, Helafo amammerɛ bɛfrafraa Yudasom mu, na wobenyaa adwene sɛ mmea ho nhia papa.—Hwɛ adaka a wɔato din “Tete Nhoma Akyerɛwfo Bi Kasa Tiaa Mmea” no.\nSɛ nhwɛso no, Hela anwensɛm kyerɛwfo (a ɔtenaa ase bɛboro mfe 700 ansa na Yesu reba) Hesiod kae sɛ adesamma anyɛ yiye nyinaa fi mmea. Ɔkae wɔ ne nhoma bi mu sɛ “mmea [yɛ] abusuyɛfo a wɔte nnipa mma mu reteetee wɔn.” (Theogony) Bɛyɛ mfe ahanum akyi no, nkurɔfo pii soo saa asɛm yi mu wɔ Yudasom mu. Talmud a wofii ase kyerɛw no wɔ asomafo no akyi no, de kɔkɔbɔ yi maa mmarima sɛ: “Wo ne mmea nnkasa nnkyɛ efisɛ ɛde wo bɛkɔ ɔbrasɛe mu.”\nMfe pii ni na saa adwemmɔne no aka sɛnea Yudafo hu mmea. Eduu Yesu bere so no, na wɔmma mmea kwan mma wɔnkɔ asɔrefie hɔ gye Mmea Abangua no so. Mmarima nkutoo na na wɔkyerɛkyerɛ wɔn nyamesom ho nsɛm, na na ebetumi aba sɛ wɔmma mmea ne mmarima ntena faako wɔ asɔrefie hɔ. Talmud no faa Rabi bi asɛm kae sɛ: “Sɛ obi kyerɛkyerɛ ne babea Torah [Mmara no] a, na ɔrekyerɛkyerɛ no adapaade.” Yudasom mu mpanyimfo no kyerɛe sɛ Onyankopɔn nnwen mmea ho, enti wɔkyerɛkyerɛɛ mmarima pii sɛ wommu mmea animtiaa.\nYesu wɔ asase so no, ohui sɛ saa adwemmɔne no agye ntini wɔ Yudafo no mu. (Mateo 15:6, 9; 26:7-11) Saa nkyerɛkyerɛ no kaa sɛnea ɔne mmea dii no anaa? Dɛn na yebetumi asua afi Yesu suban ne ne nneyɛe mu? So Kristosom de ahotɔ abrɛ mmea? Asɛm a edi hɔ no bɛma nsɛmmisa yi mmuae.\nTete Nhoma Akyerɛwfo Bi Kasa Tiaa Mmea\nEfi asomafo no bere so reba no, nhoma akyerɛwfo bi te sɛ Philo a ofi Aleksandria fii ase de Helafo nyansapɛ kyerɛkyerɛɛ Genesis asɛm no mu. Philo de, ɔkyerɛ sɛ Hawa bɔɔ aguaman, na ɛno nti wɔabu no fɔ koraa, kyerɛ sɛ, “wɔagye n’ahofadi nyinaa afi ne nsam, na wɔde no ahyɛ ɔbarima a ɔyɛ ne hokafo no ase sɛ onni ne so.” Mmea animtiaabu no wuraa Yudasom ne Tete Asɔre Agyanom nhoma a wɔkyerɛwee mu.\nRabi bi kyerɛɛ nea enti a ɛsɛ sɛ mmea de ade kata wɔn ti. Ɔkae wɔ Yudafo nhoma bi a wɔkyerɛw no Yesu akyi bɛyɛ mfe ɔha mu sɛ: “Ɔbea te sɛ obi a wayɛ bɔne a ɛno nti n’ani awu nnipa anim.” (Midrash Rabba) Yesu akyi no, ankyɛ pii na nkurɔfo pii gyee nyamekyerɛfo Tertullian nhoma ahorow toom; nsɛm a ɔkekae no bi ne sɛ ɛsɛ sɛ mmea yɛ wɔn ho te sɛ “Hawa a wanu ne ho wɔ ne bɔne ho na ɔredi awerɛhow.” Wɔtaa di mfomso bu saa nkyerɛkyerɛ yi sɛ efi Bible mu, na ɛka ho bi na nnipa pii yɛ nyiyim tia mmea no.\nSɛnea Yesu yɛɛ mmea no, dɛn na yebetumi asua afi mu?\nNnipa bi asetenam nsɛm kyerɛ sɛ Bible reboa nkurɔfo ama wɔadi ɔtan hunu so. Bere bɛn na ase betu koraa?


Otwa adwuma wɔ Brazil ne South America | Tete Wɔ Bi Ka\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nTETE WƆ BI KA\n“Otwa Adwuma no Nsae Koraa”\nGeorge Young koduu Rio de Janeiro March 1923\nNÁ ƐYƐ afe 1923. Asa bi a ɛwɔ sukuu bi mu wɔ São Paulo ayɛ ma be! George Young rekasa, na obi rekyerɛ ne kasa no ase kɔ Portuguese kasa mu. Nnipa 585 awɛn wɔn aso retie. Wɔde afiri retwa kyerɛw nsɛm a ɛwɔ Portuguese kasa mu gu dan ho ma atiefo hu. Owiee ɔkasa no, wɔkyekyɛɛ nhoma a wɔato din Millions Now Living Will Never Die! (Ɔpepem Pii a Wɔte Ase Nnɛ no Renwu Da!) no ɔha maa atiefo. Na ebi nso wɔ Borɔfo, German, ne Italia kasa mu. Nkurɔfo tiee kasa no guu aso pa mu, efisɛ ɛho asɛm tennee. Nnansa akyi no, nnipa san bɛhyɛɛ asa no so ma tiee ɔkasa foforo. Dɛn na ɛkɔkanyan eyi nyinaa?\nAfe 1867 no, Sarah Bellona Ferguson ne n’abusua tu fii United States kɔtenaa Brazil. Afe 1899 no, Sarah kenkan asafo nhoma bi a ne nuabarima de fi United States baa Brazil. Ɔkan wiei no, ogye toom sɛ wahu nokware no. Na ɔpɛ akenkan paa, enti ɔkraa Borɔfo Ɔwɛn-Aban no bi. Bible mu asɛm no kaa ne koma paa, na ɔkyerɛw Onua C. T. Russell. Ɔka kyerɛɛ no sɛ ɔno a wahu nokware no “yɛ adanse a ɛkyerɛ sɛ obi hyɛ tokuro mu koraa a, obetumi ate asɛm no.”\nCan the Living Talk With the Dead? (Portuguese)\nSarah Ferguson yɛɛ nea obetumi biara kaa nokware no ho asɛm kyerɛɛ afoforo. Nanso na ɔtaa bisa ne ho sɛ, ‘Hena koraa na ɔbɛba abɛboa me ne m’abusua ne nnipa a wɔwɔ Brazil ma yɛate asɛm no ase yiye’? Afe 1912 no, Brooklyn Betel ne Sarah dii nkitaho sɛ obi de kratawa a wɔato din Where Are the Dead? (Ɛhe na Awufo Wɔ?) no mpempem a ɛwɔ Portuguese kasa mu reba São Paulo. Afe 1915 no, ɔkae sɛ na asɛm bi yɛ no nwonwa. Ohui sɛ sɛɛ na Bible Asuafo no pii rehwɛ kwan sɛ wɔbɛba abɛfa wɔn akɔ soro. Ɔkyerɛwee sɛ: “Brazil ne South America nyinaa nso ɛ? . . . South America sõ paa, na ɛno nko ara mpo kyerɛ sɛ otwa adwuma no nsae koraa.” Ampa na otwa adwuma kɛse da hɔ a ɛsɛ sɛ wɔyɛ!\nBɛyɛ 1920 hɔ baabi no, Brazilfo nwɔtwe bi a wɔyɛ adwuma wɔ po so hyɛn mu kɔɔ asafo nhyiam wɔ New York City. Saa bere no na hyɛn no asɛe ma wɔresiesie. Bere a wɔsan kɔɔ Rio de Janeiro no, wɔkaa nokware a wɔahu no ho asɛm kyerɛɛ nkurɔfo. Ɛno akyi bere tiaa bi wɔ March 1923 mu no, George Young a na ɔyɛ ɔhwɛfo kwantufo baa Rio de Janeiro, na onyaa nnipa pii ma wotiee asɛm no. Ɔyɛɛ nhyehyɛe ma wɔkyerɛɛ yɛn nhoma no bi ase kɔɔ Portuguese kasa mu. Ankyɛ na Onua Young kɔɔ São Paulo. Na nnipa bɛyɛ 600,000 na wɔwɔ kurow no mu. Ɔmaa ɔkasa wɔ hɔ na ɔkyekyɛɛ Millions nhomawa no pii. Ɔkasa yi ho asɛm na yɛkaa no mfiase no. Ɔbɔɔ amanneɛ sɛ: “Me nko ara na na mereyɛ adwuma no, enti memaa wɔbɔɔ ɔkasa no ho dawuru wɔ atesɛm nkrataa mu.” Ɔtoaa so sɛ: “Eyi ne bere a edi kan a na wɔrebɔ I.B.S.A. kasa no ho dawuru wɔ atesɛm krataa mu wɔ Brazil.” *\nBere a Onua Young rekasa no, wɔde afiri twaa kyerɛw nsɛm guu dan ho\nDecember 15, 1923, Watch Tower no kaa Brazil ho asɛm sɛ: “Yefii adwuma no ase June 1, na saa bere no na nhoma biara nni hɔ. Nanso bere tiaa yi mu no, nkɔso pii aba. Eyi yɛ adanse a ɛkyerɛ paa sɛ Awurade ahyira adwuma no so.” Amanneɛbɔ no kae sɛ efi June 1 kosi September 30 no, Onua Young maa baguam kasa 21, na ɔmaa emu 2 wɔ São Paulo. Sɛ wɔka nnipa a wotiee ne kasa no bom a, wɔn dodow yɛ 3,600. Nkakrankakra Ahenni ho asɛmpa no hyetae wɔ Rio de Janeiro nso. Bosome kakra bi ntam no, wɔkyekyɛɛ yɛn nhoma no bɛboro 7,000 wɔ Portuguese kasa mu wɔ hɔ. Bio, wofii ase kyerɛɛ Ɔwɛn-Aban no ase kɔɔ Portuguese kasa mu. Nea edii kan bae ne November-December 1923 deɛ no.\nSarah Bellona Ferguson, ɔno na odii kan kraa Borɔfo Ɔwɛn-Aban wɔ Brazil\nOnua Young kɔɔ Sarah Ferguson fie. Ɔwɛn-Aban no kae sɛ: “Bere a onuawa no baa asa no so no, na onhu nea ɔnka. Osoo Onua Young nsa hwɛɛ n’anim hãã, na ɔkae sɛ: ‘Ampa ara sɛ woyɛ ɔhwɛfo kwantufo?’” Ankyɛ na ɔne ne mma no bi bɔɔ asu. Nokwasɛm ne sɛ na wɔatwɛn mfe 25 sɛ ɔbɛbɔ asu! August 1, 1924, Ɔwɛn-Aban no kae sɛ wɔbɔɔ nnipa 50 asu wɔ Brazil; na wɔn mu dodow no ara wɔ Rio de Janeiro.\nSeesei mfe 90 atwam, na wohwɛ nnipa dodow a wɔagye nokware no a, ɛho nhia sɛ yebisa sɛ: “Brazil ne South America nyinaa nso ɛ?” Ɛnnɛ Yehowa Adansefo bɛboro 760,000 reka asɛmpa no wɔ Brazil. Sɛ yɛhwɛ South America nyinaa a, wɔreka Ahenni ho asɛmpa no wɔ Portuguese, Spanish ne kasa pii mu. Afe 1915 no, Sarah Ferguson kae a ɔmmoa sɛ, “Otwa adwuma no nsae koraa.”—Efi Brazil.\n^ nky. 6 I.B.S.A. gyina hɔ ma International Bible Students Association (anaa Bible Asuafo).\nSɛnea Woguu Ahenni Aba a Edi Kan Wɔ Portugal\nBaguam Kasa Ahorow Maa Asɛmpa No Trɛwee Wɔ Ireland\n“Da Bɛn na Yɛbɛyɛ Nhyiam Bio?”\n“Nsi ne Ahokeka ne Ɔdɔ a Ɛwɔ Yɛn Komam Ayɛ Kɛse Sen Kan No”


Bota a Ɔsom Bo Mapã yɛ ndzɛmba etsitsir bi a woeyiyi efi Jesus Christ N’Asɔr a ɔwɔ hɔ ma Nda a Odzi Ekyir Ahotseweefo a ɔfa ne gyedzi na ne nkyerɛkyerɛ tsitsir pii mu. Dɛm ndzɛmba yinom no Nkɔnhyɛnyi Joseph Smith, na ɔkyerɛɛ ase na ɔkyerɛwee na wotsintsimii no mu dodowara wɔ Asɔr no ne dawurbɔ nkrataa a ofi ber to ber wɔdze puee guado, wɔ n’aber do no mu.\nNyankopɔn bɔ ɔsorsor no na asaase—Ndzɛmba nyinara a nkwa wɔ mu no wɔbɔe—Nyankopɔn yɛ nyimpa na ɔma no tum wɔ ndzɛmba nkaa nyinara do.\nNyankopɔn bɔɔ ndzɛmba nyinara sunsum mu ansaana wɔreda no su no edzi wɔ asaase do—Ɔbɔɔ ɔbanyin, honam a odzi kan, wɔ asaase do—Ɔbaa yɛ ɔhokãfo ma banyin.\nMbrɛ osii ma Satan bɛyɛɛ abɔnsam—Ɔsɔ Eve hwɛ—Adam na Eve hwe ase, na owu ba wiadze.\nAdam na Eve wo mba—Adam bɔ afɔr na ɔsom Nyankopɔn—Wɔwo Cain na Abel—Cain tsew etua, ɔdɔ Satan kyɛn Nyankopɔn, na ɔbɛyɛ Ɔsɛɛba—Ewudzi na emumuyɛdze tserɛw—Wɔkã asɛmpa fi ahyɛse.\nAdam n’asefo sie nkaa nwoma—N’asefo atseneneefo no kãa nnuho nsɛm—Nyankopɔn yi Noho kyerɛ Enoch—Enoch kã asɛmpa no—Wɔda nkwagye ho nhyehyɛɛ no edzi kyerɛ Adam—Ne nsa kã ennuma nye asɔfodzi no.\nEnoch kyerɛkyerɛ, odzi nkorɔfo no hɔn kan, na otutu mbepɔw—Ɔkyekyer Zion kuropɔn no—Enoch dzi kan hu Nyimpa Ba no Ne mbae, No werdambɔ afɔrbɔ, nye Ahotseweefo hɔn wusoɛr—Odzi kan hu Nsanananmu Ber no, Mboaboano no, Mbae a Otsĩa Ebien no, nye Zion a ɔbɛsan aba no.\nMethuselah hyɛ nkɔm—Noah na ne mbabanyin kã asɛmpa no—Emumuyɛdze kɛse petse—Woemmbu nnuho frɛ no hwee—Nyankopɔn hyɛ ɔmom dɛ Nsuyirii bɛsɛɛ honam nyinara.\nAbraham hwehwɛ nhyira a ɔfa patriarch nhyehyɛɛ ho—Asɔfo atorfo tseetsee no wɔ Chaldea—Jehovah gyee no nkwa—Ɔkã Egypt n’ahyɛse na amanbu ho nsɛm.\nAbraham fi Ur dɛ ɔrokɔ Canaan—Jehovah yi noho kyerɛ no wɔ Haran—Asɛmpa no mu nhyira nyinara no wɔdze bɔɔ n’asefo anohoba na ɔnam n’asefo do dze ama obiara—Ɔkɔ Canaan na ɔtoa do kɔ Egypt.\nAbraham nam Urim na Thummim do sũa ewia, bosoom, na nworaba ho nsɛm—Ewuradze da esunsum hɔn onnyiewiei su edzi kyerɛ no—Osũa ndzɛmba a ɔfa ansaana nyimpa rebɛba asaase do ho nsɛm, nyimpa ne dwuma soronko a ɔbɛba ebedzi wɔ asaase do ansaana wɔbɔwo no, Abɔdze, Ɔpomfo ne nsanmu nyii no, na nyimpa asetsena a otsĩa ebien no.\nEnyame no hyehyɛ asaase no mbɔe nye ndzɛmba a nkwa wɔ hɔn mu a wɔwɔ do nyinara—Hɔn nhyehyɛɛ wɔ nda esia a wɔdze bɔbɔ wiadze no wɔdze to gua.\nEnyame no wie Hɔn abɔdze ho nhyehyɛɛ ndzɛmba nyinara—Wowie Abɔdze no dɛ mbrɛ Hɔn nhyehyɛɛ no tse—Adam to abowadoma biara a nkwa wɔ no mu no dzin.\nGyedzi ho Nsɛmpɔw 1\nYɛgye Nyankopɔn, Onnyiewiei Egya no, na Ne Ba, Jesus Christ, na Sunsum Krɔnkrɔn no dzi.


箴言 12 CCB – Mmebusɛm 12 AKCB | Biblica\n箴言 12 CCB – Mmebusɛm 12 AKCB\n1Obiara a ɔpɛ ahohyɛso no pɛ nimdeɛ,\nna nea okyi nteɛso no yɛ ogyimifo.\n2Nnipa pa nya Awurade nkyɛn adom,\nna Awurade bu amumɔyɛfo fɔ.\n3Amumɔyɛsɛm rentumi mma onipa ase ntim,\nna wɔrentumi ntu ɔtreneeni ase.\n4Ɔyere a ɔwɔ suban pa yɛ ne kunu ahenkyɛw,\nnanso ɔyere nimguasefo te sɛ porɔwee wɔ ne kunu nnompe mu.\n5Atreneefo nhyehyɛe yɛ pɛ,\nna amumɔyɛfo afotu yɛ nnaadaa.\n6Amumɔyɛfo nsɛm da hɔ twɛn mogya,\nna ɔtreneeni kasa yi wɔn fi mu.\n7Wotu amumɔyɛfo gu na wɔyera,\nnanso atreneefo fi gyina pintinn.\n8Wɔkamfo onipa sɛnea ne nyansa te\nna nnipa a wɔn adwene yɛ kɔntɔnkye de, wobu wɔn animtiaa.\n9Eye sɛ wobɛyɛ wo ho sɛ ɔteta nanso wowɔ ɔsomfo,\nsen sɛ wobɛyɛ wo ho sɛ obi, nanso wunni aduan.\n10Ɔtreneeni ma ne nyɛmmoa nea wɔpɛ,\nna amumɔyɛfo nneyɛe a eye pa ara yɛ atirimɔden.\n11Nea ɔyɛ nʼasase so adwuma no benya aduan bebree,\nna nea odi nsɛm huhuw akyi no nni adwene.\n12Amumɔyɛfo pɛ abɔnefo asade,\nnanso ɔtreneeni ase dɔ.\n13Ɔbɔnefo anosɛm yi no sɛ afiri,\nnanso ɔtreneeni nya ne ho tetew wɔ ahohia mu.\n14Nneɛma pa fi onipa anom aba mu hyɛ no ma\nsɛnea ne nsa ano adwuma ma no akatua no.\n15Ɔkwasea akwan teɛ nʼani so,\nna onyansafo tie afotu.\n16Nkwaseafo bo nkyɛ fuw,\nnanso mmadwemma bu wɔn ani gu animka so.\n17Ɔdanseni nokwafo di adanse turodoo,\nna nea odi adansekurum no twa nkontompo.\n18Nsɛm hunu keka wowɔ te sɛ afoa\nnanso onyansafo tɛkrɛma ma abodwo.\n19Ano a ɛka nokware no tim hɔ daa,\nna atoro tɛkrɛma renkyɛ koraa.\n20Nnaadaa hyɛ wɔn a wodwen bɔne ho no koma mu,\nna wɔn a wɔpɛ asomdwoe nya ahosɛpɛw.\n21Ɔhaw biara rento ɔtreneeni,\nnanso amanehunu mee amumɔyɛfo.\n22Awurade kyi ano a etwa atoro,\nna nʼani gye nnipa a wodi nokware ho.\n23Ɔtreneeni mmɔ ne nimdeɛ ho dawuru\nnanso ɔkwasea koma da agyimisɛm adi.\n24Nsa a ɛyɛ adwuma no bedi tumi,\nnanso akwadworɔ wie nkoasom mu.\n25Koma a ɛpere ade ho ma onipa botow,\nnanso nkuranhyɛsɛm bi hyɛ no den.\n26Ɔtreneeni wɔ ntoboase wɔ ayɔnkofa mu,\nnanso amumɔyɛfo kwan ma wɔfom.\n27Onihawfo ntoto ne hanam,\nnanso nsiyɛfo ahonyade som bo ma wɔn.\n28Trenee kwan mu wɔ nkwa;\nna owu nni saa kwan no so.\nAKCB : Mmebusɛm 12


ﺍﻟﻤﺰﺍﻣﻴﺮ 109 NAV - Nnwom 109 NA-TWI | Biblica América Latina\nﺍﻟﻤﺰﺍﻣﻴﺮ 109 NAV - Nnwom 109 NA-TWI\nƆhaw mu anwiinwii\n1Mekamfo wo, Onyankopɔn; nyɛ komm! 2 Amumɔyɛfo ne atorofo aba me so. Wɔka atorosɛm fa me ho, 3 na wɔka bɔne fa me ho, taa me so kwa. 4 Ɛwom sɛ medɔ wɔn, bɔ mpae ma wɔn, nanso wotia me. 5 Papa a meyɛ no, wɔde bɔne tua me so ka, na ɔdɔ a medɔ wɔn no, wɔde ɔtan tua me so ka.\n6 Hwehwɛ ɔtemmufo bɔne na onni me tamfo asɛm, na ma ɔno ara n’atamfo no mu baako nkasa ntia no. 7 Ma wonni n’asɛm na wommu no fɔ; ne mpaebɔ mpo, ma wɔmfa no sɛ ɛyɛ awudi! 8 Ma ne nkwa nna to ntwa; ma ɔfoforo nyɛ n’adwuma! 9 Ma ne mma nyɛ nnyanka na ne yere nyɛ okunafo. 10 Ma ne mma nyɛ adesrɛfo a wonni baabi te; ma wɔmpam wɔn mfi amamfo a wɔte hɔ no. 11 Ma n’adefirifo mmɛsesaw n’agyapade nyinaa, na ma amamfrafo nya dwuma biara a odii ho mfaso. 12 Mma obiara nnhu no mmɔbɔ. Mma obiara nnhu nnyanka a ogyaw wɔn akyiri no nso mmɔbɔ. 13 Ma n’asefo nyinaa nwuwu na ma wɔn werɛ mfi ne din wɔ nkyirimma a wɔreba no mu. 14 Awurade, nkae n’asefo na wɔmmfa ne na bɔne mmfiri no da biara da. 15 Awurade nkae wɔn bɔne daa na wɔn de, ɛnsɛ sɛ obiara kae wɔn da biara da.\n16 Saa onipa no annwene atirimɔmmerɛw ho; ɔtaa ahiafo, mmɔborɔfo ne wɔn a wonni aboafo kum wɔn. 17 Ɔpɛɛ nnome, enti wɔnnome no! Na onhyira, enti obi nso renhyira no! 18 Na ɔdome te sɛ nea ɔrehyɛ atade, enti ɔno ara ne nnome no nnonom nkɔ ne nipadua mu sɛ nsu, ne ne nnompe mu sɛ ngo!\n19 Ma wɔnkata ne ho sɛ ntade na entwa ne ho nhyia sɛ abɔso! 20 Awurade, twe m’atamfo aso saa kwan no so, wɔn a wɔka nsɛmmɔne tia me no.\n21 Nanso, wo Awurade me Nyankopɔn, boa me sɛnea woahyɛ me bɔ no na esiane wo dɔ mu ade pa nti, gye me.\n22 Ahia me na minni biribiara. Me koma mu hyehye me. 23 Mete sɛ anwummere sunsuma a ɛreyɛ ayera; mframa bɔ me sɛ aboawa. 24 Aduan a minnya nti, me kotodwe mu agugow; menyɛ hwee sɛ ɔhonam ne nnompe kɛkɛ. 25 Sɛ nnipa hu me a, wɔserew me; wɔwosow wɔn ti di me ho fɛw.\n26 Boa me, O Awurade me Nyankopɔn; wo dɔ a ɛnsa da no nti, gye me! 27 Ma m’atamfo nhu sɛ wo ne me gyefo. 28 Wɔbɛdome me, nanso wubehyira me. Ma wɔn a wɔtaa me no nni nkogu, na ma me a meyɛ wo somfo no ani nnye.\n29 Ma animguase nnura m’atamfo ho; ma wɔnhyɛ animguase no sɛ atade. 30 Mɛda Awurade ase. Mɛkamfo no wɔ ne baguafo anim 31 efisɛ, ɔbɔ ohiani ho ban na ogye no fi wɔn a wɔabu no kumfɔ nsam.\nNA-TWI : Nnwom 109


3 Yohane 1 ASCB - 3 Yohane 1 AKCB\nMeretwerɛ akɔma me dɔfo pa Gaio.\n2Mʼadamfo pa, mebɔ mpaeɛ sɛ biribiara nkɔ so yie mma wo, na nya ahoɔden sɛdeɛ menim sɛ honhom fa mu no, wowɔ ahoɔden no. 3Anuanom bi baa ha bɛka kyerɛɛ me sɛ, woanya nokorɛ no mu gyidie no, na woda so kura nokorɛ no mu no, ɛyɛɛ me anigye yie. 4Biribiara nyɛ me anigye nkyɛn sɛ mɛte sɛ me mma no te nokorɛ mu.\n5Mʼadamfo pa, wodi nokorɛ yie wɔ adwuma a woyɛ ma anuanom no a ɛmfa ho sɛ wɔyɛ ahɔhoɔ mpo. 6Wɔaka ɔdɔ a wodɔ asafo a ɛwɔ hɔ no ho asɛm. Mesrɛ wo, boa wɔn wɔn akwantuo no mu ma ɛnsɔ Onyankopɔn ani. 7Ɛfiri sɛ, wɔn kwan a wɔretu no, wɔretu wɔ Awurade din mu a wɔmpɛ mmoa biara mfiri wɔn a wɔnyɛ agyidifoɔ no nkyɛn. 8Yɛn Akristofoɔ na ɛsɛ sɛ yɛboa saa nnipa no sɛdeɛ yɛne wɔn bɛyɛ nokorɛ no ho adwuma.\n9Metwerɛɛ krataa tiawa bi kɔmaa asafo no, nanso Diotrefe a nʼani gye sɛ ɔyɛ wɔn panin no rentie deɛ meka no. 10Sɛ meba a, biribiara a wayɛ no, mede ho asɛm bɛto mo anim. Nsɛm a ɛyɛ hu a ɔka fa yɛn ho ne atorɔ a ɔtwa nyinaa, mɛka ho asɛm. Nanso, ɛno nko ara nyɛ mma no. Sɛ anuanom afoforɔ ba a, ɔnnye wɔn, na obiara a ɔpɛ sɛ ɔgye wɔn no nso, ɔsi wɔn kwan na wabɔ mmɔden apam wɔn afiri asafo no mu.\n11Mʼadamfo pa, monnsua ade bɔne, na mmom, monsua ade pa. Obiara a ɔyɛ papa no yɛ Onyankopɔn dea. Na obiara a ɔyɛ bɔne no nhunuu Onyankopɔn. 12Obiara ka Demetrio ho asɛm pa, na mpo nokorɛ no ankasa ka ne ho asɛm pa. Na yɛn nso yɛdi ne ho adanseɛ pa na monim sɛ deɛ yɛka no yɛ nokorɛ.\n13Mewɔ nsɛm bebree ka kyerɛ mo, nanso meremfa krataa ne twerɛdua so nka. 14Ɛrenkyɛre biara mɛhunu mo na me ne mo akasa.\n15Asomdwoeɛ nka mo.\nMo nnamfonom nyinaa kyeakyea mo. Kyeakyea yɛn nnamfonom nyinaa.\nASCB : 3 Yohane 1


Yohane Adiyisɛm 10 NA-TWI - Onyankopɔn nhyehyɛe aba mu - Afei - Bible Gateway\nYohane Adiyisɛm 10\nYohane Adiyisɛm 9Yohane Adiyisɛm 11\nYohane Adiyisɛm 10 Nkwa Asem (NA-TWI)\nOnyankopɔn nhyehyɛe aba mu\n10 Afei mihuu ɔbɔfo tumfoɔ bi a ofi soro resian ba fam. Na ɔhyɛ omununkum mu a nyankontɔn bɔ ne ti. Na n’anim te sɛ owia, na ne nan te sɛ ogya fadum. 2 Na nhoma ketewaa bi kita no a wabue mu. Ɔde ne nan nifa sii po so na benkum no si asase so. 3 Ɔteɛɛm maa ne nne woroo so sɛ gyata. Ɔfrɛe no, aprannaa ason no woroo so gyee so.\n4 Wɔkasae pɛ, na mepɛ sɛ mekyerɛw. Nanso metee nne bi fii soro a ɛkae se, “Ma nsɛm a aprannaa ason no kae no nka wo tirim. Nkyerɛw!”\n5 Ɛhɔ ara, ɔbɔfo a mihui sɛ ogyina hɔ a ne nan baako si po so na baako si asase so no maa ne nsa nifa so kɔɔ soro, 6 na ɔde Onyankopɔn a ɔte hɔ daa daa a ɔbɔɔ soro ne asase ne po ne nea ɛwɔ mu nyinaa no din kaa ntam. Ɔbɔfo no kae se, “Beresɛe biara nni hɔ. 7 Na sɛ ɔbɔfo a ɔto so ason no hyɛn ne torobɛnto no a, ansa na Onyankopɔn bewie n’ahintasɛm mu nhyehyɛe no, sɛnea ɔka kyerɛɛ n’asomfo a wɔyɛ adiyifo no.”\n8 Afei nne a metee sɛ efi soro no kasa kyerɛɛ me bio se, “Kɔ na kogye nhoma a wabue mu a ekita ɔbɔfo a ogyina po ne asase so no.”\n9 Mekɔɔ ɔbɔfo no nkyɛn kɔka kyerɛɛ no se ɔmfa nhoma ketewaa no mma me. Ɔka kyerɛɛ me se, “Gye na kɔwe. Ɛbɛkeka wɔ wo yam, nanso w’anom de, ɛbɛyɛ dɛ te sɛ ɛwo.”\n10 Migyee nhoma ketewa no fii ne nsam wee na ɛyɛɛ dɛ te sɛ wo wɔ m’anom. Nanso memenee no akyi, ɛkekae wɔ me yam.\n11 Afei wɔka kyerɛɛ me se, “Ɛsɛ sɛ woka nkurɔfo ne aman ne ɔkasa ne ahemfo bebree ho adiyisɛm bio.”


Sakaria 6 | Intanɛt So Bible| Wiase Foforɔ Nkyerɛaseɛ\n6 Afei memaa m’ani so hwɛe bio, na mihui sɛ nteaseɛnam anan fi mmepɔw abien ntam reba, na mmepɔw no yɛ kɔbere mmepɔw. 2 Teaseɛnam a edi kan no, apɔnkɔ kɔkɔɔ na ɛwɔ ho;+ na teaseɛnam a ɛto so abien no, apɔnkɔ tuntum na ɛwɔ ho.+ 3 Teaseɛnam a ɛto so abiɛsa no, apɔnkɔ fitaa na ɛwɔ ho;+ na teaseɛnam a ɛto so anan no, apɔnkɔ a wɔn ho yɛ adamadam, nworanworan,+ na ɛwɔ ho. 4 Na mibisaa ɔbɔfo a ɔne me kasae no sɛ: “Me wura, eyinom nso ɛ?”+ 5 Ɛnna ɔbɔfo no buae sɛ: “Eyinom yɛ ɔsoro ahonhom+ anan a wɔabegyinagyina asase nyinaa+ Wura no anim+ na afei wɔafi adi rekɔ no.+ 6 Nea apɔnkɔ tuntum wɔ ho no rekɔ atifi fam asase so,+ fitaa no bɛkɔ po agya, na adamadam no bɛkɔ anafo fam.+ 7 Na nworanworan+ no befi adi akɔhwehwɛ baabi a wɔbɛkɔ, na wobekyinkyin asase so.”+ Na ɔkae sɛ: “Munkokyin mfa asase so.” Na wokyin faa asase so. 8 Na ɔteɛɛm ka kyerɛɛ me sɛ: “Hwɛ, wɔn a wɔrekɔ atifi fam asase so no ama Yehowa honhom+ ahome wɔ atifi+ fam asase so.” 9 Na Yehowa toaa so ka kyerɛɛ me sɛ: 10 “Gye biribi fi nnommum no hɔ,+ Heldai ne Tobiya ne Yedaia nkyɛn; na saa da no, wo ne wɔn a wofi Babilon aba no mmra Sefania+ ba Yosia fie. 11 Fa dwetɛ ne sika kɔkɔɔ yɛ ahenkyɛw+ fa hyɛ Yehosadak ba Yosua,+ ɔsɔfo panyin, no ti. 12 Na ka kyerɛ no sɛ, “‘Nea asafo Yehowa aka ni: “Oyi ne ɔbarima+ a ne din de Mfefɛwee+ no. Na ɔbɛfefɛw wɔ ne tenabea, na obesi Yehowa asɔrefie+ no. 13 Ɔno na obesi Yehowa asɔrefie na wasoa anuonyam+ no; na ɔbɛtena n’agua so adi hene na wadi sɔfo wɔ n’agua so,+ na baanu no betu asomdwoe+ agyina. 14 Na ahenkyɛw no bɛyɛ nkae ade+ wɔ Yehowa asɔrefie hɔ ama Helem ne Tobiya ne Yedaia+ ne Sefania ba Hen. 15 Na nnipa a wofi akyirikyiri bɛba abesi Yehowa asɔrefie no bi.”+ Na mubehu sɛ asafo Yehowa na asoma me mo nkyɛn.+ Sɛ mutie Yehowa mo Nyankopɔn a, eyinom nyinaa bɛba mu.’”+


Adɛn Nti na Ɛsɛ sɛ Woyɛ Bible Mu Nhwehwɛmu? | Nkɔmmɔ\nKENKAN WƆ Acholi Afrikaans Albanian Amharic Arabic Armenian Aymara Bicol Bislama Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwanyama Latvian Lingala Lithuanian Luganda Luo Luvale Macedonian Malagasy Mam Maya Mazatec (Huautla) Mixe Mongolian Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nNkɔmmɔ a ɛdi so yi yɛ nkɔmmɔ a Yehowa Adansefoɔ taa ne nkurɔfoɔ bɔ no bi. Ma yɛmfa no sɛ Ɔdanseni bi a wɔfrɛ no Ben ahyia ɔbarima bi a wɔfrɛ no Eric.\nBIBLE YƐ ABAKƆSƐM NWOMA A EDI MU\nEric: Me deɛ m’ani nnye nyamesom ho, enti mennye nni sɛ yɛbɛtumi abɔ nkɔmmɔ biara.\nBen: Medaase sɛ woama mahunu saa. Oo, mammɔ me din mpo. Wɔfrɛ me Ben, na wo nso ɛ?\nEric: Me nso mede Eric.\nBen: Eric, m’ani agye sɛ mahyia wo.\nEric: Me nso saa ara.\nBen: Wei deɛ ma me mmisa wo, wɔtetee wo abusua a wɔyɛ nyamesomfoɔ mu?\nEric: Aane. Nanso berɛ a mekɔɔ kɔlege no, mede nyamesom too nkyɛn koraa.\nBen: Saa? Na dɛn na wosuaa wɔ sukuu?\nEric: Mesuaa abakɔsɛm ne asetena mu nsɛm. Sɛ mehunu nsɛm a ɛsisii yɛn nananom mmerɛ so a, m’ani gye.\nBen: Abakɔsɛm bɛtumi ama w’ani agye paa. Na wonim, Bible yɛ nwoma a abakɔsɛm ahyɛ mu mã. Ɛno nso, woyɛɛ mu nhwehwɛmu?\nEric: Oo dabi. Menim sɛ Bible yɛ nwoma pa, nanso ɛmmaa me tirim da sɛ ɛyɛ abakɔsɛm nwoma.\nBen: Mehwɛ a mɛtumi ne wo abɔ nkɔmmɔ. Sɛ wowɔ berɛ kakra a, mɛtumi akyerɛ wo nsɛm a ɛsisii ankasa a Bible ka ho asɛm no bi.\nEric: OK. Nanso menni Bible.\nBen: Ɛnyɛ hwee, mewɔ bi wɔ ha. Nea edi kan no wɔ 1 Berɛsosɛm ti 29, nkyekyɛmu 26 ne 27. Ɛhɔ ka sɛ: “Yese ba Dawid dii Israel nyinaa so hene; nna a ɔde dii Israel so hene no si mfeɛ aduanan. Ɔtenaa Hebron dii adeɛ mfeɛ nson, na ɔtenaa Yerusalem nso dii adeɛ mfeɛ aduasa mmiɛnsa.”\nEric: Ɛdeɛn na ɛma wogye di sɛ saa asɛm no yɛ nokorɛ?\nBen: Wo deɛ hwɛ oo, berɛ bi, ebinom kaa sɛ Ɔhene Dawid antena ase da.\nEric: Saa? Dɛn nti na na wɔnnye nni?\nBen: Ɛfiri sɛ na wɔnnyaa adanseɛ pii a ɛkyerɛ sɛ ɔtenaa ase ankasa. Bible nko ara na na aka ne ho asɛm. Nanso, afe 1993 mu no, wɔn a wɔtutu fam hwehwɛ tete nneɛma mu huu ɛboɔ dada bi a wɔatwerɛ biribi wɔ so. Sɛ wɔkyerɛ aseɛ a, ɛkyerɛ “Dawid Fie.”\nBen: Nhwɛsoɔ foforɔ bi ni. Bible san ka sɛ Yesu berɛ so no, na ɔhene bi wɔ hɔ a wɔfrɛ no Pontio Pilato. Ɔno nso, ebinom gyee akyinnyeɛ sɛ ɔnyɛ onipa a ɔtenaa ase ankasa. Bible no ka ne ho asɛm wɔ Luka ti 3, nkyekyɛmu 1. Wohwɛ ha a, wohu sɛ wɔabɔ ne din aka aban mpanimfoɔ a na wɔwɔ hɔ saa berɛ no ho.\nEric: Aah mahu. Ɛka sɛ: “Berɛ a na Pontio Pilato yɛ Yudea amrado [no], na Herode di Galilea mantam so.”\nBen: Mo! Woayɛ adeɛ. Yɛhunu sɛ Pontio Pilato yɛ obi a ɔtenaa ase ankasa, nanso nwomanimfoɔ bi gyee wei ho akyinnyeɛ mfeɛ bebree. Afei bɛyɛ mfeɛ 50 a atwam ni no, wɔhunuu ɛboɔ bi wɔ Mediterranea Apuei fam a na wɔatwerɛ ne din wɔ so.\nEric: Ei, wei deɛ mentee da.\nBen: Ɛyɛ me dɛ sɛ manya hokwan reka ho asɛm akyerɛ wo.\nEric: Sɛnea mekaeɛ no, menim sɛ Bible nso yɛ nwoma pa, nanso menwenee ho da sɛ ɛbɛtumi aboa yɛn nnɛ. Ebia ɛka nsɛm a ɛsisii no pɛpɛɛpɛ deɛ, nanso mennye nni sɛ mfasoɔ da so ara wɔ so.\nBIBLE YƐ NWOMA A AKYƐ NANSO MFASOƆ WƆ SO NNƐ\nBen: Saa na nnipa pii ka, nanso me deɛ me ne wɔn nyɛ adwene. Nea enti a ɛte saa ne sɛ, ɛfiri yɛn nana Adam berɛ so bɛsi nnɛ, onipa ahiadeɛ nsesaeɛ. Yɛmfa biribi te sɛ aduane, ntadeɛ ne daberɛ nyɛ nhwɛsoɔ. Ɛmmaa da sɛ afei deɛ yɛnhia saa nneɛma no bio. Berɛ nyinaa yɛte nka sɛ ɛsɛ sɛ yɛne yɛn ho yɛn ho bɔ nkɔmmɔ, na yɛnya abusua a anigyeɛ wom. Ɛnte saa?\nEric: Ɛte saa paa.\nBen: Bible no bɛtumi aboa yɛn wɔ saa nneɛma yi nyinaa mu. Ɛwom, ɛyɛ nwoma a akyɛ, nanso mfasoɔ wɔ so ma yɛn nnɛ.\nEric: Wopɛ sɛ wokyerɛ sɛn?\nBen: Nea mepɛ sɛ mekyerɛ ni: Afotusɛm pii wɔ Bible mu, na ɛso wɔ mfasoɔ ma yɛn nnɛ sɛnea na ɛso wɔ mfasoɔ berɛ a wɔtwerɛeɛ no.\nAfotusɛm pii wɔ Bible mu, na ɛso wɔ mfasoɔ ma yɛn nnɛ sɛnea na ɛso wɔ mfasoɔ berɛ a wɔtwerɛeɛ no\nEric: Ebi ne sɛn?\nBen: Wo deɛ yɛmfa biribi te sɛ sikasɛm, abusua asetena ne sɛnea yɛbɛtumi ayɛ adamfo pa nyɛ nhwɛsoɔ. Bible wɔ ne nyinaa ho afotusɛm ma yɛn, na emu afotuo bɛtumi aboa wo ama asi wo yie. Wonnye nni sɛ ɛnnɛ, ɛyɛ den sɛ obi bɛyɛ okunu pa anaasɛ ɔbɛyɛ n’asɛdeɛ sɛ abusua ti?\nEric: Nea woreka yi deɛ me ne wo yɛ adwene, ɛfiri sɛ me ne me yere aware bɛyɛ afe ni, nanso ɛtɔ mmerɛ bi a yɛn adwene nhyia wɔ nneɛma ho.\nBen: Saa pɛpɛɛpɛ. Nanso wonim, afotusɛm pii wɔ Bible mu a aseteɛ nyɛ den, na wode yɛ adwuma a ɛyɛ yie. Yɛmfa asɛm a ɛwɔ Efesofoɔ ti 5 nyɛ nhwɛsoɔ. Ma yɛnkenkan nkyekyɛmu 22, 23, ne 28. Wopɛ a wobɛtumi akenkan.\nEric: OK, mɛkenkan. Ɛhɔ ka sɛ: “Momma ɔyerenom mmrɛ wɔn ho ase mma wɔn ara wɔn kununom te sɛ deɛ wɔreyɛ ama Awurade, ɛfiri sɛ okunu yɛ ne yere ti, sɛdeɛ Kristo nso yɛ asafo no ti no, na ɔne nipadua yi agyenkwa.” Nkyekyɛmu 28 no nso ka sɛ: “Saa ara na ɛsɛ sɛ okununom dɔ wɔn yerenom sɛ wɔn ara wɔn nipadua. Deɛ ɔdɔ ne yere no dɔ ne ho.”\nBen: Woayɛ adeɛ. Wonnye nni sɛ sɛ okunu ne ɔyere nyinaa bom de saa afotuo yi yɛ adwuma a, wɔn awareɛ bɛsɔ?\nEric: Ɛwom saa, nanso ne ka deɛ ɛnyɛ den oo na ne yɛ ne asɛm no.\nBen: Ɛyɛ nokorɛ; yɛn nyinaa tɔ sini. Enti, Bible hyɛ yɛn nkuran sɛ yɛnna nteaseɛ adi. * Sɛ adamfofa bi bɛtumi agyina a, ɛnsɛ sɛ yɛtwe nsɛm tann; ɛsɛ sɛ yɛtumi gyaa nsɛm mu ma ɛka. Me ne me yere ahunu sɛ Bible bɛtumi aboa yɛn ama yɛayɛ saa.\nEric: Nteaseɛ wom.\nBen: Yehowa Adansefoɔ wɔ Wɛbsaet bi. Wokɔ hɔ a wobɛnya awareɛ ne abusua asetena ho afotusɛm pii. Sɛ wowɔ berɛ kakra a, mɛtumi akyerɛ wo emu bi.\nEric: Oh, mɛnya berɛ kakra ama wo.\nBen: Ok. Wɛbsaet no address yɛ www.jw.org/tw. Sɛ wobue a, ɛha na ɛbɛdi kan de wo aba.\nEric: Mfonini yi yɛ fɛ paa.\nBen: Ɛyɛ mfonini a ɛkyerɛ sɛnea Yehowa Adansefoɔ yɛ asɛnka adwuma no wɔ wiase nyinaa. Ahaa, yɛaduru hɔ. Wɔato ɔfã yi din “Mmoa a Wɔde Ma Awarefo ne Awofo.” Sɛ wohwɛ saa asɛmti no ase a, wobɛhunu nsɛm ntiantiaa bi a ne nyinaa fa abusua asetena ho. Emu bi wɔ hɔ a w’ani gye ho?\nEric: Aane. “Sɛnea Wosiesie Ɔhaw Ahorow.” M’ani gye ɛno ho paa!\nBen: Ɛka nneɛma nnan bi a ɛbɛtumi aboa awarefoɔ ama wɔasiesie wɔn haw. Wo deɛ hwɛ saa nkyekyɛmu yi. Wobɛkenkan anaa?\nEric: Ok ma menkenkan. Ɛkenkan sɛ: “Nkitahodi yɛ ade titiriw wɔ aware mu, nanso ɔdɔ ne obu ho hia na ama nkitahodi akɔ so yiye.” Ei, m’ani agye nkyerɛkyerɛmu no ho paa.\nBen: Medaase ne akenkan. Wɔatwe adwene asi Bible mu asɛm bi so wɔ ha. Womia so a, ɛde wo bɛkɔ hɔ.\nEric: Ahaa, mahu. Efesofoɔ 5:33. Ɛka sɛ: “Mo ankorankoro no, mo mu biara nnɔ ne yere sɛ ne ho; na ɔyere deɛ, ɔnnya obuo kɛseɛ mma ne kunu.”\nBen: Wohyɛɛ no nso a, nea wɔresi so dua paa ne nea awarefoɔ no mu biara bɛnya afiri ne yɔnko hɔ. Ɛnte saa?\nEric: Mente aseɛ.\nBen: Wonnye nni sɛ ɔbarima biara pɛ sɛ ne yere bu no, na saa ara nso na ɔyere biara pɛ sɛ ɔhu sɛ ne kunu dɔ no?\nEric: Ɛno deɛ, me ne wo yɛ adwene paa.\nBen: Sɛ okunu taa yɛ nneɛma a ɛkyerɛ sɛ ɔdɔ ne yere a, wonnye nni sɛ ɛbɛyɛ mmerɛ ama ne yere sɛ ɔbɛbu no?\nEric: Ɛno mmom deɛ ɛyɛ nokorɛ.\nBen: Enti, ɛwom sɛ wɔtwerɛɛ Bible no bɛyɛ mfeɛ 2,000 a atwam ni deɛ, nanso emu asɛm baako pɛ a yɛasusu ho yi ma yɛhunu nea ɛsɛ sɛ okunu ne ɔyere yɛ na ama wɔanya anigyeɛ; sɛ wɔde afotuo no yɛ adwuma a ɛbɛma wɔn awareɛ asɔ.\nEric: Ei, sɛɛ nsɛm pii wɔ Bible mu a mennim.\nBen: Eric, ɛyɛ me dɛ sɛ woaka nokorɛ. M’ani bɛgye sɛ yɛbɛsan ahyia bio sɛnea ɛbɛyɛ a mɛhunu w’adwene wɔ asɛmti ketewa a ɛwɔ Wɛbsaet yi so no ho. Ɛno ne “Nneɛma Anan a Ɛboa Ma Wosiesie Ɔhaw.” *\nEric: M’ani bɛgye ho paa. Me ne me yere nyinaa bɛkɔ hɔ akɔkenkan.\nBible mu asɛm bi wɔ hɔ a ɛkyere w’adwene anaa? Yehowa Adansefoɔ nkyerɛkyerɛ ne wɔn som mu nneɛma bi wɔ hɔ a wopɛ sɛ wote ase yie? Sɛ saa a, berɛ biara a wobɛhyia Yehowa Danseni bi no, mma no nnha wo sɛ wobɛbisa no. N’ani bɛgye ho sɛ ɔne wo bɛbɔ saa asɛm no ho nkɔmmɔ.\n^ nky. 43 Hwɛ Filipifoɔ 4:5.\n^ nky. 63 Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 14. Yehowa Adansefoɔ na wɔtintimiiɛ.


1 Ahemfo 22 AKCB - Matteus 22 LB\n1 Ahemfo 22:1-53\nYehosafat Ne Ahab\n1Ɔko biara ansi Aram ne Israel ntam mfe abiɛsa. 2Na mfe abiɛsa no mu, ɔhene Yehosafat a odi ade wɔ Yuda kɔɔ Israelhene Ahab nkyɛn. 3Na Ahab abisa ne mpanyimfo se, “Moahu sɛ Aramfo da so te yɛn kurow Ramot Gilead mu ana? Nanso yɛnyɛɛ ho hwee!”\n4Enti obisaa Yehosafat se, “Wobɛka me ho na yɛako atia Ramot Gilead ana?”\nNa Yehosafat buaa ɔhene Ahab se, “Adɛn? Ɛyɛ asɛm a ɛda ne kwan mu. Wo ne me yɛ anuanom, na mʼakofo yɛ wo de sɛ wobɛka asɛm a wopɛ akyerɛ wɔn. Mpo, mʼapɔnkɔ da wo da.” 5Na Yehosafat ka kaa ho se, “Nea edi kan no, ma yemmisa Awurade hɔ afotu.”\n6Enti ɔhene Ahab frɛɛ nʼadiyifo a wɔn dodow bɛyɛ ahannan no nyinaa, bisaa wɔn se, “Menkɔko ntia Ramot Gilead anaa mennkɔ?”\nWɔn nyinaa buae se, “Kɔ so! Awurade bɛma woadi nkonim anuonyam so.”\n7Nanso Yehosafat bisae se, “Enti Awurade diyifo biara nso nni ha? Anka mepɛ sɛ mibisa no saa asɛm koro no ara.”\n8Ɔhene Ahab buae se, “Awurade diyifo baako da so wɔ ha, nanso metan no. Ɔnhyɛ nkɔm pa biara sɛ nkɔm bɔne na ɔhyɛ fa me ho. Ne din de Mikaia a ɔyɛ Imla babarima.”\nNa Yehosafat kae se, “Nkasa saa. Momma yentie asɛm a ɔwɔ ka.”\n9Enti Israelhene frɛɛ ne mpanyimfo no mu baako, ka kyerɛɛ no se, “Ka wo ho kɔfa Imla babarima Mikaia bra.”\nMikaia Hyɛ Nkɔm Tia Ahab\n10Israelhene Ahab ne Yudahene Yehosafat hyɛɛ wɔn ahemfo ntade, tenaa wɔn ahengua mu wɔ apongua a ɛbɛn Samaria kwan no ano. Saa bere no, na Ahab adiyifo no rehyɛ nkɔm wɔ wɔn anim. 11Na wɔn mu baako a ɔyɛ Kenaana babarima Sedekia de nnade yɛɛ mmɛn, na ɔdaa no adi se, “Sɛnea Awurade se ni: Mode saa mmɛn yi bɛwowɔ Aramfo yi ama wɔawuwu!”\n12Adiyifo a wɔwɔ hɔ no nyinaa penee so kae se, “Yiw, monkɔ Ramot-Gilead, na munkodi nkonim, efisɛ Awurade bɛma moadi nkonim.”\n13Na ɔbɔfo a ɔkɔfaa Mikaia no ka kyerɛɛ no se, “Tie, adiyifo no nyinaa hyɛ nkonimdi ho nkɔm ma ɔhene. Hwɛ sɛ wo ne wɔn adwene bɛyɛ baako, na wo nso, wobɛhyɛ nkonimdi ho nkɔm.”\n14Nanso Mikaia buae se, “Mmere dodow a Awurade te ase yi, nea Awurade aka akyerɛ me sɛ menka no, ɛno na mɛka.”\n15Bere a Mikaia beduu ahemfi no, Ahab bisaa no se, “Mikaia, yɛnkɔko ntia Ramot-Gilead anaa yɛnnkɔ?”\nNa Mikaia buae se, “Monkɔ! Na Awurade bɛma ɔhene adi nkonim anuonyam so.”\n16Ɔhene amma nʼano ansi, na obuaa no se, “Mpɛn ahe na menka nkyerɛ wo se, sɛ worekasa ama Awurade a, ka nokwasɛm?”\n17Na Mikaia ka kyerɛɛ no se, “Anisoadehu mu, mihuu sɛ Israel abɔ apete mmepɔw no so, te sɛ nguan a wonni ɔhwɛfo. Na Awurade kae se, ‘Wɔakum wɔn wura. Ma wɔnkɔ fie asomdwoe mu.’ ”\n18Israelhene ka kyerɛɛ Yehosafat se, “Manka saa ankyerɛ wo ana? Da biara saa na ɔyɛ. Ɔnhyɛ nkɔm pa biara sɛ atoro nkɔm na ɔhyɛ fa me ho.”\n19Mikaia toaa so se, “Tie nea Awurade ka. Mihuu Awurade sɛ ɔte nʼahengua so a ne ɔsorofo asraafo nyinaa atwa ne ho ahyia wɔ ne nifa ne ne benkum so.” 20Na Awurade bisae se, “Hena na obetumi adaadaa Ahab, ama wakɔ ɔko atia Ramot Gilead, a ebetumi aba sɛ wobekum no wɔ hɔ?”\nWosusuw nsɛm ahorow bebree ho wɔ hɔ, 21kosii sɛ ne koraa no, honhom bi bɛnee Awurade kae se, “Metumi ayɛ!”\n22Awurade bisae se, “Ɔkwan bɛn so na wobɛfa ayɛ eyi?”\nNa honhom no buae se, “Mɛkɔ akɔdaadaa Ahab adiyifo, ama wɔadi atoro.”\nAwurade kae se, “Kɔ so yɛ, na wubedi nkonim.\n23“Enti woahu sɛ Awurade de nkontompo honhom ahyɛ wʼadiyifo no anom. Awurade adwene sɛ ɔde amanehunu bɛba wo so.”\n24Afei Kenaana babarima Sedekia kɔɔ Mikaia so, kɔbɔɔ nʼani so. Obisaa no se, “Da bɛn na Awurade honhom fii me mu bɛkasa kyerɛɛ wo?”\n25Na Mikaia buae se, “Ɛrenkyɛ biara, wubehu nokware no, bere a wubeguan akɔtetɛw kokoa mu dan bi mu.”\n26Israelhene Ahab hyɛe se, “Monkyere Mikaia, na momfa no nkɔma Amon a ɔyɛ kurow no mu amrado, na momfa no nkɔ me babarima Yoas nkyɛn. 27Monka saa asɛm a efi ɔhene nkyɛn yi nkyerɛ wɔn se, ‘Fa saa ɔbarima yi to afiase. Mommma no aduan biara sɛ brodo ne nsu, kosi sɛ mefi akono bɛba asomdwoe mu.’ ”\n28Nanso Mikaia buae se, “Sɛ wosan ba asomdwoe mu a, na ɛkyerɛ sɛ, Awurade amfa me so ankasa.” Na ɔka kyerɛɛ wɔn a wogyinagyina hɔ, atwa ne ho ahyia no se, “Saa asɛm a maka yi, monhyɛ no nsow.”\n29Na Israelhene ne Yudahene Yehosafat dii wɔn asraafo anim, kɔtow hyɛɛ Ramot-Gilead so. 30Afei, ɔhene Ahab ka kyerɛɛ Yehosafat se, “Yɛrekɔ ɔko yi, mɛsakra me ho, sɛnea ɛbɛyɛ a, obiara renhu me. Nanso, wo de, hyɛ wʼahentade.” Enti Ahab sakraa ne ho, na wɔkɔɔ ɔko no.\n31Saa bere no, na Aramhene aka akyerɛ ne nteaseɛnamkafo aduasa abien no sɛ, “Monkɔtow nhyɛ Israelhene nko ara so!” 32Enti bere a Aramhene nteaseɛnamkafo no huu Yehosafat sɛ ɔhyɛ nʼahentade no, wɔtaa no. Wɔteɛteɛɛ mu se, “Israelhene no ne no.” Nanso, bere a Yehosafat teɛɛ mu no, 33nteaseɛnamkafo no huu sɛ ɛnyɛ ɔno ne Israelhene no nti, wogyaw nʼakyidi.\n34Aram sraani bi de anibiannaso tow agyan kyerɛɛ Israel asraafo no so, maa ɛkɔwɔɔ Israelhene wɔ ne nkatabo ahyiae so. Ahab teɛɛ mu kyerɛɛ ne teaseɛnamkafo no se, “Fa me fi ha ntɛm, na wɔapira me pa ara.” 35Ɔko no kɔɔ so saa ara da mu no nyinaa, na wɔde Ahab twerii biribi wɔ ne teaseɛnam mu a nʼani kyerɛ Aramfo no. Mogya tuu no fi nʼapirakuru no mu, guu teaseɛnam no mu, na onwini dwoe no, owui. 36Onwini reyɛ adwo no, wɔteɛteɛɛ mu faa asraafo no nyinaa mu se: “Ɔko no aba awiei. Monsan nkɔ fie!”\n37Na ɔhene no wui no, wɔde nʼamu no kɔɔ Samaria, kosiee no wɔ hɔ. 38Na wɔhoroo ne teaseɛnam no ho wɔ asubura bi a ɛwɔ Samaria a nguamanfo guare hɔ, na akraman bɛtaforoo ɔhene no mogya no, sɛnea Awurade aka ato hɔ no.\n39Nsɛm a ɛfa Ahab ahenni ho ne asonse ahemfi ho asɛm ne nkurow a ɔkyekyeree nyinaa no, wɔakyerɛw agu Israel Ahemfo Abakɔsɛm Nhoma no mu. 40Bere a Ahab wui no, wosiee no wɔ nʼagyanom mu. Na ne babarima Ahasia dii nʼade sɛ ɔhene.\nYehosafat Di Hene Wɔ Yuda\n41Asa babarima Yehosafat bedii Yuda so bere a na Ahab adi ade wɔ Israel ne mfe anan so no. 42Odii ade no, na wadi mfe aduasa anum, na odii ade Yerusalem mfirihyia aduonu anum. Na ne na din de Asuba a ɔyɛ Silhi babea. 43Na Yehosafat yɛ ɔhene papa a odii nʼagya Asa anammɔn akyi. Ɔyɛɛ ade a ɛsɔ Awurade ani. Nanso, nʼahenni mu no, wansɛe abosonnan a na nnipa kɔbɔ afɔre, kɔhyew nnuhuam wɔ hɔ no. 44Yehosafat ne Israelhene tenaa ase asomdwoe mu.\n45Nsɛm a ɛfa Yehosafat ahenni ho nkae no, faako a ne tumi kodui ne ako a odii no nyinaa, wɔankyerɛw angu Yuda Ahemfo Abakɔsɛm Nhoma no mu. 46Ɔpam abosomfi so nguamanfo a na wogu so bɔ aguaman fii nʼagya Asa bere so no nyinaa. 47Saa bere no, na ɔhene nni Edom gye kurow no sohwɛfo nko.\n48Yehosafat yɛɛ aguadihyɛn bebree sɛ ɛnkɔ Ofir nkɔhwehwɛ sikakɔkɔɔ. Nanso ahyɛn no antumi anyɛ adwuma. Ɛsɛee wɔ Esion-Geber. 49Saa bere no, Ahab babarima Ahasia susuw ho kyerɛɛ Yehosafat se, “Ma me mmarima ne wo mmarima nkɔ po so akwan nsrahwɛ.” Nanso Yehosafat ampene so.\n50Yehosafat wui no, wosiee no nʼagyanom nkyɛn wɔ Dawid kurom. Ne babarima Yehoram na odii nʼade sɛ ɔhene.\nAhasia Di Hene Wɔ Israel\n51Ahab babarima Ahasia fii ase dii Israel so bere a na Yehosafat adi ade mfe dunson wɔ Yuda. Odii ade wɔ Samaria mfe abien. 52Na ɔfaa nʼagya ne ne na ne Nebat babarima Yeroboam anammɔn so, som ahoni, yɛɛ bɔne wɔ Awurade ani so. 53Ɔsom Baal, sɔree no, nam so fuw Awurade, Israel Nyankopɔn, bo sɛnea nʼagya yɛe no.\nAKCB : 1 Ahemfo 22


Ɔde kɔmaa Efesofo 1:1-23\nHonhom fam nhyira (3-7)\nWaka nneɛma nyinaa abom wɔ Kristo mu (8-14)\nBere a wahyɛ no sõ a, “obedi nneɛma ho dwuma” (10)\nWɔde honhom kronkron sɔɔ mo ano yɛɛ nea ɛbɛba daakye ho “adanse a edi mu” (13, 14)\nEfesofo gyidi nti, Paul daa Onyankopɔn ase, na ɔbɔɔ mpae maa wɔn (15-23)\n1 Me Paul a menam Onyankopɔn pɛ so yɛ Kristo Yesu somafo no, merekyerɛw akɔma akronkronfo a wɔwɔ Efeso+ a wɔyɛ anokwafo wɔ Kristo Yesu mu: 2 Yɛn Agya Onyankopɔn ne Awurade Yesu Kristo adom ne asomdwoe nka mo. 3 Ayeyi nka yɛn Awurade Yesu Kristo Agya ne ne Nyankopɔn, efisɛ ɔde honhom fam nhyira nyinaa bi ahyira yɛn Kristo mu wɔ ɔsoro.+ 4 Ɛno nti na ɔpaw yɛn kaa ne* ho ansa na wɔrehyɛ wiase ase, sɛ yennya ɔdɔ na yɛnyɛ kronn a dɛm biara nni yɛn ho+ wɔ Onyankopɔn anim. 5 Na esiane sɛ ɛyɛ ne pɛ na ɛsɔ n’ani+ nti, ɔhyɛ too hɔ+ sɛ ɔnam Yesu Kristo so begye yɛn aba ne nkyɛn sɛ ɔno ara ne mma,+ 6 sɛnea ɛbɛyɛ a nkurɔfo bɛkamfo Onyankopɔn adom+ kɛse a ɔnam nea ɔdɔ no no+ so de adom yɛn no. 7 Ɛnam nea ɔdɔ no no mogya so+ na yɛanya ogye, kyerɛ sɛ, yɛanya bɔnefakyɛ,+ sɛnea n’adom bebrebe no te. 8 Adom yi, ɔma ɛboroo so maa yɛn wɔ nyansa ne ntease nyinaa mu. 9 Nea ɔyɛe ne sɛ, ahintasɛm kronkron+ a ɛfa n’apɛde ho no, ɔdaa no adi kyerɛɛ yɛn. Esiane sɛ ɛsɔ n’ani nti, ɔno ankasa bɔɔ ne tirim sɛ, 10 bere a wahyɛ no so a, obedi nneɛma ho dwuma* na waka nneɛma nyinaa abom bio wɔ Kristo mu, nea ɛwɔ soro ne nea ɛwɔ asaase so.+ Ne mu na ɔbɛka nneɛma nyinaa abom. 11 Ɔno na yɛne no ayɛ baako, na wɔayɛ yɛne no nyinaa adedifo,*+ efisɛ nea otumi yɛ biribiara a ɔpɛ ma n’atirimpɔw ba mu no ahyehyɛ no saa, 12 sɛnea ɛbɛyɛ a, yɛn a yɛadi kan anya Kristo mu anidaso no nti, nkurɔfo beyi Onyankopɔn ayɛ na wɔahyɛ no anuonyam. 13 Na mo nso bere a motee nokware no, kyerɛ sɛ, mo nkwagye ho asɛmpa no, munyaa anidaso wɔ ne mu. Bere a munyaa ne mu gyidi no, wɔnam no so de honhom kronkron a Onyankopɔn hyɛɛ bɔ sɛ ɛbɛba no hyɛɛ mo nsow.+ 14 Saa honhom no yɛ agyapade a yɛn nsa bɛka daakye no ho adanse a edi mu.*+ Nea enti a wɔahyɛ mo nsow ne sɛ, ɛbɛma Onyankopɔn ankasa nkurɔfo*+ anya ogye,+ na ɛde ayeyi ne anuonyam abrɛ no. 15 Eyi nti me nso, efi bere a metee sɛ mowɔ Awurade Yesu mu gyidi na moakyerɛ sɛ modɔ akronkronfo nyinaa no, 16 daa meda Onyankopɔn ase ma mo. Migu so ara bɔ mo din wɔ me mpaebɔ mu; 17 mesrɛ sɛ anuonyam Agya a ɔyɛ yɛn Awurade Yesu Kristo Nyankopɔn no bɛma mo tumi a mode behu nyansa na moate nneɛma a oyi kyerɛ yɛn no ase, na moanya nokware nimdeɛ.+ 18 Onyankopɔn abue mo komam, sɛnea ɛbɛyɛ a mubehu anidaso a ɔde ama mo, ne nneɛma pa a ɛkyɛn so a ɔde ahyɛ akronkronfo bɔ+ no, 19 na moahu sɛnea ne tumi ne n’ahoɔden yɛ kɛse boro so ma yɛn a yɛyɛ gyidifo no.+ Saa ahoɔden no da adi wɔ sɛnea ne tumi yɛ adwuma no mu; 20 Ɛno na ɔde di boaa Kristo, bere a onyan no fii awufo mu na ɔde no tenaa ne nsa nifa+ wɔ ɔsoro no; 21 ɔde no tenaa baabi a ɛkorɔn koraa sen aban, tumi, ahoɔden, ne mpanyinni nyinaa, ne edin biara,+ ɛnyɛ wiase yi* mu nko, na mmom nea ɛreba no nso mu. 22 Ɔde nneɛma nyinaa nso guu ne nan ase,+ na ɔyɛɛ no biribiara so panyin* wɔ asafo no mu;+ 23 asafo no ne ne nipadua,+ na ɔno a ɔhyɛ ade nyinaa mã no, ɔno na ɔhyɛ asafo no mã.\n^ Anaa “ɔbɛtoto nneɛma.”\n^ Anaa “yɛn nsa bɛka no ho sika a wɔde ato ase (ntoase); nea ɛbɛba akyiri yi ho anohoba (bɔhyɛ).”\n^ Nt., “agyapade.”\n^ Anaa “nneɛma nyinaa ti.”


Yakobo Nhoma No 2:1-26\nAnimhwɛ yɛ bɔne (1-13)\nƆdɔ yɛ mmara kunini (8)\nGyidi a nnwuma nka ho awu (14-26)\nAhonhommɔne gye di na wɔn ho popo (19)\nWɔfrɛɛ Abraham Yehowa adamfo (23)\n2 Me nuanom, gyidi a yɛwɔ wɔ Awurade Yesu Kristo a ɔyɛ yɛn anuonyam mu no, mode animhwɛ na ekura mu anaa?+ 2 Yɛmfa no sɛ obi a sika kɔkɔɔ mpɛtea hyehyɛ ne nsa na ɔhyɛ ataade fɛfɛ aba baabi a moahyia, na ohiani bi nso a ɔhyɛ ataade fĩ aba hɔ. 3 Sɛ motew mo anim hwɛ nea ɔhyɛ ataade fɛfɛ no ka kyerɛ no sɛ: “Bɛtena baabi pa,” na ohiani no de, moka kyerɛ no sɛ, “Gyina hɔ,” anaa “Tena agua a me nan sisi so yi nkyɛn” a,+ 4 ɛno nkyerɛ sɛ muyiyi nnipa mu,+ na moabɛyɛ atemmufo a mubu atɛnkyea+ anaa? 5 Me nuanom adɔfo, muntie. Ɛnyɛ wiase no mu ahiafo na Onyankopɔn apaw wɔn sɛ wɔmmɛyɛ adefo wɔ gyidi mu?+ Na ɛnyɛ wɔn na wɔayɛ wɔn adedifo* wɔ Ahenni a wahyɛ bɔ sɛ ɔde bɛma wɔn a wɔdɔ no+ no mu anaa? 6 Nanso mubu ahiafo animtiaa. Ɛnyɛ adefo na wɔhyɛ mo so+ na wɔtwe mo kɔ asɛnnibea? 7 Din pa a Onyankopɔn de ama mo no, ɛnyɛ wɔn na wɔka ho asɛmmɔne? 8 Enti mmara kunini* a ɛwɔ kyerɛwsɛm no mu sɛ: “Dɔ wo yɔnko sɛ wo ho”+ no, sɛ mudi so a, na morebɔ mmɔden paa. 9 Nanso sɛ mokɔ so yɛ animhwɛ+ a, na moreyɛ bɔne, na mmara no bu mo fɔ* sɛ moyɛ mmaratofo.+ 10 Sɛ obi di Mmara no nyinaa so na obu emu asɛm baako so a, wadi ne nyinaa ho fɔ.+ 11 Efisɛ nea ɔkae sɛ: “Nsɛe aware”+ no, ɔno ara na ɔkae sɛ: “Nni awu.”+ Enti sɛ woansɛe aware nanso wudi awu a, woato mmara. 12 Monkɔ so mma mo kasa ne mo nneyɛe nkyerɛ sɛ moade mo ho, na wɔde nnipa a wɔade wɔn ho mmara*+ na ebebu mo atɛn. 13 Na nea onhu nnipa mmɔbɔ no, ɔno nso wɔrenhu no mmɔbɔ wɔ atemmu mu.+ Mmɔborɔhunu tumi di nkonim wɔ atemmu so. 14 Me nuanom, sɛ obi ka sɛ ɔwɔ gyidi nanso nnwuma nka ho a, mfaso bɛn na ɛwɔ so?+ Saa gyidi no betumi agye no nkwa?+ 15 Sɛ onuabarima anaa onuabea bi nni ataade a ɔbɛhyɛ* ne aduan a ɛbɛso no da no mpo, 16 na sɛ mo mu bi ka kyerɛ no sɛ: “Fa asomdwoe kɔ, na wo ho nyɛ wo hyew na mee,” na moamma no nea nipadua no hia a, mfaso bɛn na ɛwɔ so?+ 17 Saa ara na gyidi nso te; sɛ nnwuma nka ho a, na awu.+ 18 Nanso obi bɛka sɛ: “Wowɔ gyidi, na me nso mewɔ nnwuma. Kyerɛ me wo gyidi a nnwuma nka ho no, na me nso memfa me nnwuma nkyerɛ wo me gyidi.” 19 Wugye di sɛ Onyankopɔn baako na ɔwɔ hɔ? Eye paa. Ahonhommɔne* nso gye di na wɔn ho popo.+ 20 O onipa a wunni ntease, wunnim sɛ gyidi a nnwuma nka ho yɛ gyidi hunu? 21 Ɛnyɛ nnwuma so na wɔnam buu yɛn agya Abraham bem bere a ɔde ne ba Isak kɔtoo afɔremuka so sɛ ɔde no rebɔ afɔre no?+ 22 Wo ara wunim sɛ ɔde nnwuma kaa ne gyidi no ho, na nnwuma na ɛmaa ne gyidi wiee pɛyɛ,+ 23 na kyerɛwsɛm no baa mu sɛ: “Abraham gyee Yehowa* dii, na wobuu no sɛ ɔyɛ ɔtreneeni,”+ na ɛma wɔfrɛɛ no Yehowa* adamfo.+ 24 Moahu sɛ wɔnam nnwuma so na ebu onipa bem, na ɛnyɛ gyidi nkutoo so. 25 Tuutuuni Rahab nso, bere a ogyee mmarima a wɔsomaa wɔn no kama na ɔma wɔfaa ɔkwan foforo so kɔe no, ɛnkyerɛ sɛ nnwuma so na wɔnam buu no bem anaa?+ 26 Ampa, sɛnea nipadua a honhom* nnim awu+ no, saa ara na gyidi a nnwuma nka ho awu.+\n^ Anaa “mmara a edi hene.”\n^ Anaa “kasa kyerɛ mo.”\n^ Nt., “ahofadi mmara.”\n^ Nt., “da adagyaw.”


Yesu Maame ne ne Papa De no Dwanee Kɔɔ Egypt | Yesu Asetena\nYESU MAAME NE NE PAPA DE NO DWANE KƆƆ EGYPT\nYOSEF DE N’ABUSUA KƆTENAA NASARET\nYehowa bɔfo kaa aniberesɛm bi kyerɛɛ Yosef wɔ dae mu, na ɔno nso nyanee Maria bɔɔ no amanneɛ. Asɛm a ɔbɔfo no kae ne sɛ: “Sɔre, fa abɔfra kumaa no ne ne maame dwane kɔ Egypt, na tena hɔ kɔsi sɛ me ne wo bɛkasa; Herode rebɛhwehwɛ abɔfra kumaa no aku no.”—Mateo 2:13.\nƐhɔ ara na Yosef faa ne yere ne ne ba totɔɔ sum mu dwanee. Ɛyɛ paa sɛ wɔdwanee saa anadwo no, efisɛ na Herode ahu sɛ nsoromma mu ahwɛfo no adaadaa no, na wɔasan kɔ wɔn kurom a wɔamma ne nkyɛn bio. Ɛno maa Herode bo fuu paa, na esiane sɛ na wawe ataa so sɛ ɔbɛkum Yesu nti, ɔhyɛɛ mmara sɛ mmarimaa a wɔawo wɔn foforo kɔsi wɔn a wɔadi mfe mmienu a wɔwɔ Betlehem ne ɛhɔ mpɔtam nyinaa, wɔnkunkum wɔn. Asɛm a Herode te fii nsoromma mu ahwɛfo a wɔfiri Apuei fam no na ɛmaa ɔhuu mfe a ɛbɛyɛ sɛ Yesu adi.\nSɛnea wɔkunkum mmarimaa no, na ani yɛ nyan paa! Yɛrentumi nkyerɛ mmofra dodow a wɔkunkum wɔn saa bere no, nanso esu ne benabɔ a ɛkɔɔ so no maa Onyankopɔn diyifo Yeremia nkɔmhyɛ a ɛwɔ Bible mu no baa mu.—Yeremia 31:15.\nSaa asɛm no sii Yosef ne n’abusua akyi, efisɛ na wɔadwane akɔtena Egypt. Afei Yehowa bɔfo san baa Yosef nkyɛn anadwo bɛka kyerɛɛ no dae mu sɛ: “Sɔre, fa abɔfra kumaa no ne ne maame na si mu kɔ Israel asase so, na wɔn a na wɔrehwehwɛ abɔfra kumaa no kra no awuwu.” (Mateo 2:20) Enti Yosef huu sɛ ɛsɛ sɛ ɔne n’abusua fi hɔ san kɔ wɔn kurom. Wei nso maa Bible nkɔmhyɛ foforo baa mu. Saa nkɔmhyɛ no kaa sɛ Onyankopɔn bɛfrɛ ne Ba afiri Egypt.—Hosea 11:1.\nƐbɛyɛ sɛ na Yosef adwene nyinaa ne sɛ ɔne n’abusua rekɔtena Yudea kuro Betlehem nkyɛn baabi. Ɛhɔ na na wɔte ansa na wɔredwane akɔ Egypt. Nanso Yosef tee sɛ Herode ba tirimɔdenfo Arkelao na wabɛyɛ Yudea hene. Afei nso Onyankopɔn bɔɔ Yosef kɔkɔ wɔ dae mu sɛ mma ɔmmfa n’abusua nnkɔ hɔ. Wei maa Yosef ne n’abusua de wɔn ani kyerɛɛ atifi fam kɔɔ Galilea mantam mu kɔtenaa Nasaret. Enti wɔantena ammɛn asɔrefie no baabiara. Nasaret na Yesu tenaa nyinii, na ɛmaa nkɔmhyɛ foforo baa mu sɛ: “Wɔbɛfrɛ no Nasareni.”—Mateo 2:23.\nBere a nsoromma mu ahwɛfo no ansan ankɔ Ɔhene Herode nkyɛn no, dɛn na Herode yɛe? Ɛyɛɛ dɛn na wannya Yesu ankum no?\nAdɛn nti na Yosef ne n’abusua fii Egypt no, wɔansan ankɔ Betlehem?\nBible nkɔmhyɛ ahorow bɛn na ɛbaa mu saa bere no?


Nnwom 22 | Intanɛt So Bible| Wiase Foforɔ Nkyerɛaseɛ\nAbooboo ne ayeyi nsɛm\n“Me Nyankopɔn, adɛn nti na woagyaw me?” (1)\n“Wɔbɔ m’ataade so ntonto” (18)\nMeyi Onyankopɔn ayɛ wɔ asafo no mu (22, 25)\nAsaase nyinaa bɛsom Onyankopɔn (27)\nWɔde ma dwom kyerɛfo; ɔkwan a wɔfa so to no: “Adekyee Wansan.”* Dawid dwom. 22 Me Nyankopɔn, me Nyankopɔn, adɛn nti na woagyaw me?+ Adɛn nti na wummegye me?Adɛn nti na wuntie me sufrɛ?+ 2 Me Nyankopɔn, mefrɛ wo adekyee, nanso wummua me;+Edu anadwo nso a, menka m’ano ntom. 3 Ne nyinaa mu no, woyɛ kronkron,+Na Israel ayeyi atwa wo ho ahyia.* 4 Wo na yɛn agyanom de wɔn ho too wo so;+Wɔde wɔn ho too wo so, na wugyee wɔn.+ 5 Wo na wosu frɛɛ wo, na wugyee wɔn nkwa;Wɔde wɔn ho too wo so, na wɔn nsa ansi fam.*+ 6 Nanso me de, meyɛ osunson, menyɛ onipa.Nkurɔfo dii me ho fɛw,* na aman buu me animtiaa.+ 7 Wɔn a wohu me nyinaa di me ho fɛw;+Wɔtweetwee me wosow wɔn ti+ ka sɛ: 8 “Ɔde ne ho ato Yehowa so. Ma onnye no ɛ! Ma onnye no nkwa, efisɛ ne ho hia no!”+ 9 Wo na wuyii me fii yafunu mu;+Bere a mitua me maame nufu ano no, womaa me koma tɔɔ me yam. 10 Wɔwoo me ara pɛ na wɔde me hyɛɛ wo nsa;*Wone me Nyankopɔn fi me maame yam. 11 Ntwe wo ho mfi me ho, efisɛ ahohia abɛn me,+Na minni ɔboafo foforo biara.+ 12 Anantwinini bebree atwa me ho ahyia;+Basan anantwinini a wɔn ho yɛ den atwa me ho kanko.+ 13 Wɔbaabae wɔn anom kyerɛ me+Te sɛ gyata a ɔrebobom na ɔretetew nam mu.+ 14 Wɔahwie me agu sɛ nsu,Na me nnompe nyinaa ahunhuan. Me koma ayɛ sɛ ɛwokyɛm;+Anan wɔ me mu tɔnn.+ 15 M’ahoɔden asa; mete sɛ ayowa sin,+Me tɛkrɛma afam me dodom;+Woretwe me akɔ owu mu akɔhyɛ dɔte mu.+ 16 Nkraman atwa me ho ahyia;+Wɔaka me ahyem sɛnea nnebɔneyɛfo asafodɔm yɛ.+Wɔrekeka me nsa ne me nan te sɛ gyata.+ 17 Mitumi kan me nnompe nyinaa.+ Wɔtɛɛ wɔn anom hwɛ me hãã. 18 Wɔkyekyɛ me ntaade mu fa,Na wɔbɔ m’ataade so ntonto.+ 19 O Yehowa, wo de, mma me ne wo ntam kwan nnware.+ Wone m’ahoɔden, enti yɛ ntɛm bɛboa me.+ 20 Gye me* fi sekan ano;Me nkwa* a ɛsom bo no, gye fi ɔkraman nsam.+ 21 Gye me fi gyata anom;+Tie me na gye me fi ɛkoɔ* mmɛn mu. 22 Mɛbɔ wo din akyerɛ me nuanom;+Meyi wo ayɛ wɔ asafo no mu.+ 23 Mo a musuro Yehowa nyinaa, munyi no ayɛ! Yakob asefo,* mo nyinaa monhyɛ no anuonyam!+ Israel asefo* nyinaa, mo ho mpopo n’anim. 24 Ɔno na wammu mmɔborɔwa animtiaa, na wammu n’ani angu n’amanehunu so;+Wamfa n’anim anhintaw no.+ Bere a osu frɛɛ no no, otiei.+ 25 Meyi wo ayɛ wɔ asafo kɛse mu;+Metua me bɔhyɛ ade wɔ wɔn a wosuro wo no anim. 26 Ahobrɛasefo bedidi amee;+Wɔn a wɔhwehwɛ Yehowa no beyi no ayɛ.+ Montena ase daa na mo ani nnye.* 27 Asaase ano nyinaa bɛkae, na wɔadan aba Yehowa nkyɛn. Amanaman mmusuakuw nyinaa bɛkotow w’anim.+ 28 Yehowa na ahenni wɔ no;+Ɔno na odi amanaman no so hene. 29 Asaase so asikafo* nyinaa bedidi na wɔakotow;Wɔn a wɔkɔ dɔte mu nyinaa bɛkotow n’anim;Wɔn mu biara rentumi nkora ne nkwa* so. 30 Wɔn asefo* bɛsom no;Wɔbɛka Yehowa ho asɛm akyerɛ awo ntoatoaso a ɛbɛba. 31 Wɔbɛba abɛka ne trenee ho asɛm. Wɔbɛka nea wayɛ akyerɛ nkyirimma.\n^ Ebetumi aba sɛ ɛyɛ nnwom nnyigyei anaa sɛnea wɔto dwom no.\n^ Anaa “Israel ayeyi ntam (so) na wote.”\n^ Anaa “wɔn ani anwu.”\n^ Anaa “bɔɔ me ahohora.”\n^ Nt., “wɔtow me too wo so.”\n^ Nt., “M’ade koro.” Ɛkyerɛ ne kra anaa ne nkwa.\n^ Nt., “Mo koma nnya nkwa daa.”\n^ Nt., “akɛsefo.”


Wɔn a Wɔdɔ Yehowa De, “Biribiara Nto Wɔn Hintidua” | Adesua\nWɔn a Wɔdɔ Yehowa De, “Biribiara Nto Wɔn Hintidua”\nWowɔ ‘Koma a Wode Behu’ Yehowa?\nAfei a “Moabehu Onyankopɔn” Yi—Dɛn Bio?\nHyɛ Wo Ho Den na Hyɛ Afoforo Den\nYehowa Ne Yɛn Tenabea\nHyɛ Yehowa Din Kɛse no Anuonyam\nJosephus Ankasa na Ɔkyerɛwee?\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nƆwɛn-Aban—Nea Adesua Nsɛm Wom | March 2013\n“Asomdwoe pii wɔ hɔ ma wɔn a wɔdɔ wo mmara, na biribiara nto wɔn hintidua.”—DW. 119:165.\nMmirika bɛn na Kristofo retu, na nkonimbo bɛn na ɛda hɔ retwɛn wɔn?\nNneɛma bɛn na ebetumi ato Kristoni hintidua?\nSɛ Bible ka sɛ, ‘wɔn a wɔdɔ Yehowa mmara de biribiara nto wɔn hintidua’ a, ɛkyerɛ dɛn?\n1. Dɛn na mmirikatufo bi yɛe a ɛkyerɛ sɛ wamfa ahwease anyɛ nna?\nBERE a Mary Decker fii ase tuu mmirika no, na osua. Eduu afe 1984 de, na ogyina ne nan so paa. Enti na obiara susuw sɛ ɛnyɛ dɛn ara a, saa afe no de obedi nkonim wɔ Olympik mmirika akansi no mu. Nanso bere a wɔde mmirika no hyehyɛɛ so no, obi twaree Mary ananmu ma ohintiw hwee ase. Wantumi antu saa mmirika no anwie, nanso wamfa ahwease anyɛ nna. Annu afe koraa na osii akan foforo dii nkonim. Mmirika a otui no, na ɔbea biara ntuu bi saa da wɔ wiase baabiara.\n2. Mmirika bɛn na Kristofo retu? Dɛn na ɛsɛ sɛ yɛde yɛ yɛn botae?\n2 Kristofo nso retu mmirika bi; yɛretu daa nkwa ho mmirika. Yɛn botae ne sɛ yebetu mmirika no awie. Mmirika a yɛretu no nyɛ mmirika a yegyee bum ara na yɛawie. Saa ara nso na ɛnyɛ mmirika a yetu gogow yɛn ho. Mmom ɛyɛ mmirika a yetu twa kwantenten; egye animia na yɛatu awie. Ná Korinto yɛ kurow a agye din wɔ mmirika akansi mu. Enti bere a ɔsomafo Paulo rekyerɛw Korintofo no, ɔde Kristofo totoo mmirikatufo ho. Ɔkae sɛ: “Munnim sɛ mmirikatufo a wosi akan nyinaa tu mmirika no de, nanso obiako pɛ na onya nkonimbo no? Muntu mmirika no saa na mo nsa aka.”—1 Kor. 9:24.\n3. Dɛn nti na yebetumi aka sɛ obiara a obetu daa nkwa ho mmirika no awie no benya nkonimbo?\n3 Bible ka kyerɛ yɛn sɛ yentu saa mmirika yi bi. (Monkenkan 1 Korintofo 9:25-27.) Nkonimbo no ne daa nkwa. Kristofo a wɔasra wɔn benya wɔn de wɔ soro na wɔn a wɔaka nso anya wɔn de wɔ asase so. Saa mmirikatu yi nte sɛ mmirika akansi a onipa biako pɛ na onya nkonimbo no. Eyi de, obiara a obemia n’ani atu awie no benya nkonimbo. (Mat. 24:13) Sɛ nkonimbo no bɛbɔ obi a, nea ɛkyerɛ ne sɛ wantu mmirika no sɛnea ɛho mmara te anaa wantu anwie. Saa mmirika yi nkutoo na sɛ obi tu a, onya daa nkwa.\n4. Dɛn nti na daa nkwa ho mmirikatu no nna fam?\n4 Ɛnyɛ mmerɛw sɛ yebetu mmirika no awie. Egye animia ne ahosodi. Yesu Kristo nkutoo ne obi a watumi atu mmirika no awie a wanhwe ase da. Nanso sɛnea Yesu suani Yakobo kyerɛwee no, Kristo akyidifo “nyinaa di mfomso mpɛn pii.” (Yak. 3:2) Eyi yɛ nokware turodoo! Yɛn ankasa sintɔ ne afoforo sintɔ di tia yɛn. Enti ɛtɔ da bi a ebia yebehintiw na yɛahwe ase. Ɛba saa a, ɛsɛ sɛ yɛsɔre na yɛtoa so tu mmirika no. Ebinom de, wɔn ahwease nyɛ ahwease ketewa, enti ehia sɛ obi boa wɔn ansa na wɔatumi asɔre atoa mmirika no so. Ebetumi aba sɛ yɛbɛhwe ase biako bi anaa yɛbɛhwe ase mpɛn pii.—1 Ahe. 8:46.\nSɛ wohwe ase a, ma obi mmoa wo na sɔre!\nSƐ WOHWE ASE A, NNYAE MMIRIKA NO TU\n5, 6. (a) Sɛ yɛka sɛ ‘biribiara nto Kristoni hintidua’ a, ɛkyerɛ dɛn? Sɛ Kristoni hwe ase a, dɛn na ɛbɛboa no ma ‘wasɔre’? (b) Dɛn nti na sɛ ebinom hwe ase a, wɔnsɔre?\n5 Sɛ yɛhwe ase a, nea yɛbɛyɛ na ɛbɛkyerɛ nipa kõ a yɛyɛ. Ebinom hwe ase a, wonu wɔn ho, na wɔsɔre gyina wɔn nan so bio som Onyankopɔn. Ebinom nso de ahwease yɛ nna; wonnu wɔn ho mpo na wɔasɔre. Mmebusɛm 24:16 ka sɛ: “Sɛ ɔtreneeni hwe ase mpɛn ason mpo a, ɔbɛsɔre; na abɔnefo de, mmusu bɛma wɔahwe ase.”\n6 Sɛ obi de ne ho to Yehowa so na biribi nti ɔhwe ase a, Yehowa renhwɛ mma ɔnka fam. Sɛ yedi mfomso anaa yehyia ɔhaw bi a, ɔbɛboa yɛn. Yɛwɔ awerɛhyem sɛ Yehowa bɛboa yɛn ma ‘yɛasɔre’ na yɛakɔ so asom no. Saa asɛm yi yɛ awerɛkyekye ma wɔn a wɔde wɔn koma nyinaa dɔ Yehowa. Abɔnefo de, wɔhwe ase a, wɔmpɛ sɛ wɔsɔre. Wɔnhaw wɔn ho nhwehwɛ Onyankopɔn honhom kronkron no na wɔpo mmoa a ne nkurɔfo de ma wɔn. Nanso wɔn a ‘wɔdɔ Yehowa mmara’ de, biribiara ntumi nto wɔn hintidua. Eyi kyerɛ sɛ wɔhwe ase mpo a, wɔsɔre toa so tu nkwa mmirika no.—Monkenkan Dwom 119:165.\n7, 8. Sɛ obi “hwe ase” a, ɛbɛyɛ dɛn na wanya Onyankopɔn anim dom?\n7 Ɛtɔ da bi a mmerɛwyɛ nti ebinom yɛ bɔne nketenkete bi. Ebia wɔbɛyɛ saa bɔne no mpɛn pii. Nanso sɛ ɛba saa na ‘wɔsɔre,’ kyerɛ sɛ wonu wɔn ho na wɔyere wɔn ho yɛ nea ɛteɛ a, Yehowa bebu wɔn treneefo. Saa na Onyankopɔn ne Israelfo no dii. (Yes. 41:9, 10) Ɛnyɛ yɛn ‘ahwease’ anaa yɛn mfomso na Mmebusɛm 24:16 si so dua, na mmom ɛma yehu sɛ mmɔborɔhunu Nyankopɔn no ayɛ krado sɛ ɔbɛboa yɛn ma ‘yɛasɔre.’ (Monkenkan Yesaia 55:7.) Yehowa Nyankopɔn ne Yesu Kristo wɔ yɛn mu ahotoso sɛ yɛbɛyɛ nea ɛteɛ, enti wɔhyɛ yɛn nkuran ma ‘yɛsɔre.’—Dw. 86:5; Yoh. 5:19.\n8 Sɛ nnipa bi resi ammirikakane na sɛ obi hintiw hwe ase na ɔyɛ ntɛm sɔre a, obetumi atoa so atu mmirika no awie. Yennim ‘da ne dɔn’ a daa nkwa ho mmirika no bɛba awiei. (Mat. 24:36) Nanso yɛn de ara ne sɛ yɛbɛhwɛ yiye na yɛanhwe ase. Eyi bɛma ayɛ mmerɛw sɛ yɛbɛkɔ so atu mmirika no awie. Ɛnde, dɛn na yɛbɛyɛ na yɛanhwe ase?\nNNEƐMA A EBETUMI ATO YƐN HINTIDUA\n9. Nneɛma anum a ebetumi ato yɛn hintidua bɛn na yɛrebesusuw ho?\n9 Momma yɛnhwɛ nneɛma anum a ebetumi ato yɛn hintidua: yɛn mmerɛwyɛ, ɔhonam akɔnnɔ, bere a yɛn nuanom Kristofo ne yɛn anni no yiye, ahohia anaa ɔtaa, ne afoforo sintɔ. Sɛ biribi ato yɛn hintidua anaa ama yɛahwe ase a, yɛnkae sɛ Yehowa wɔ yɛn ho abotare. Ɔrempere ne ho ntow yɛn nkyene.\n10, 11. Mmerɛwyɛ bɛn na na Dawid wɔ?\n10 Ade a edi kan a yebesusuw ho ne yɛn mmerɛwyɛ. Sɛ yɛretu mmirika a, mmoba betumi ayi yɛn ahwe fam. Yebetumi de mmoba a ɛte saa atoto yɛn mmerɛwyɛ ho. Sɛ yɛhwɛ Ɔhene Dawid ne ɔsomafo Petro asetena mu a, yehu mmerɛwyɛ a ɛte saa no bi. Dawid annya ahosodi, na na Petro nso suro nnipa anim.\n11 Ɔhene Dawid ne Bat-Seba asɛm no ma yehu Dawid mmerɛwyɛ bi—ɛtɔ da a ontumi nhyɛ ne ho so. Bere a Nabal yeyaw Dawid no, ɛkaa dɛ anka ohwiee mogya gui. Ɛwom, ɛtɔ da bi a na Dawid ntumi nhyɛ ne ho so nanso wampa abaw; ɔkɔɔ so yɛɛ nea ɛsɔ Yehowa ani. Afoforo boaa no ma ogyinaa yiye.—1 Sam. 25:5-13, 32, 33; 2 Sam. 12:1-13.\n12. Petro dii mfomso de, nanso dɛn na ɛboaa no ma ɔkɔɔ so tuu mmirika no?\n12 Nnipa ho suro maa Petro yɛɛ nneɛma bi a ɛmfata, nanso ɔkɔɔ so bataa Yesu ne Yehowa ho. Bere bi ɔpaa ne Wura Yesu mprɛnsa. (Luka 22:54-62) Bere foforo nso, wanyɛ n’ade sɛ Kristoni. Obuu Yudafo Kristofo sɛ woye sen Amanaman mufo a wɔabɛyɛ Kristofo no. Ɔsomafo Paulo hui sɛ afoforo betumi asuasua Petro ma ɛde mpaapaemu aba asafo no mu, enti ɔkaa n’anim. (Gal. 2:11-14) Ɛnde, Petro bo befuw ma wagyae nkwa mmirikatu no anaa? Dabi. Ɔfaa Paulo afotu no aniberesɛm de yɛɛ adwuma na ɔkɔɔ so tuu mmirika no.\n13. Ɔkwan bɛn so na yare betumi ato yɛn hintidua?\n13 Ɛtɔ mmere bi a yare nso betumi ayɛ yɛn mmerɛwyɛ. Ɛno nso betumi ato yɛn hintidua. Ebetumi ama yɛagogow yɛn ho wɔ Yehowa som mu na yɛagyae mmirika no tu mpo. Nhwɛso bi ni: Onuawa bi a ɔwɔ Japan bɔɔ asu no, mfe 17 akyi na yare bi bɔɔ no. Daa na odwen ne yare no ho, na ɔyɛɛ mmerɛw wɔ Yehowa som mu. Akyiri yi ɔte tenae koraa; na ɔne anuanom mmɔ. Ɛbaa saa no, mpanyimfo baanu kɔsraa no. Nkɔmmɔ a wɔne no bɔe no hyɛɛ no nkuran ma ofii ase kɔɔ asafo nhyiam bio. Onuawa no kae sɛ: “Anuanom gyee me fɛw so ma ɛkaa me koma paa, na misui mpo.” Yɛn nuabea yi asan agyina ne nan so retu mmirika no.\n14, 15. Sɛ akɔnnɔ bɔne sɔre yɛn mu a, dɛn na ɛsɛ sɛ yɛyɛ? Ma nhwɛso.\n14 Honam akɔnnɔ ayi nnipa pii ahwe fam. Sɛ akɔnnɔ bɔne sɔre yɛn mu a, ɛsɛ sɛ yɛyɛ nea yebetumi biara na yɛn adwene, yɛn abrabɔ, ne yɛn som ho angu fĩ. Yesu kae sɛ, sɛ yɛn aniwa anaa yɛn nsa to yɛn hintidua a, ‘yɛntow nkyene.’ Ɛno kyerɛ sɛ ɛsɛ sɛ yeyi nsusuwii anaa nneyɛe bɔne biara akwa na yɛatumi akɔ so atu mmirika no.—Monkenkan Mateo 5:29, 30.\n15 Onua bi a wɔtetee no nokware no mu kae sɛ bere tenten ni, daa ɔne ne ho di asi. Ɛyɛ a ɔte nka sɛ ɔne ne yɔnko barima nkɔda. Ɔkae sɛ, sɛ ɔwɔ nnipa mu a, ne ho mmae no. Bere a odii mfe 20 no, na ɔyɛ daa kwampaefo ne asafo mu somfo. Nanso eduu baabi no, odii mfomso kɛse bi. Enti mpanyimfo no boaa no, na wɔde Kyerɛwnsɛm no teɛɛ no so. Onua no bɔɔ mpae suaa Onyankopɔn Asɛm Bible no. Afei nso ɔyeree ne ho yɛɛ asɛnka adwuma no de boaa afoforo. Eyinom nyinaa hyɛɛ no den ma ɔkɔɔ so tuu mmirika no. Mfe bi akyi no ɔkae sɛ: “Ɛwom ara a, saa akɔnnɔ no sɔre wɔ me mu, nanso minnyae me ho. Mahu sɛ Yehowa remma wɔnsɔ yɛn nhwɛ ntra nea yebetumi. Enti migye di sɛ Onyankopɔn nim sɛ metumi adi akɔnnɔ no so.” Onua no wiee n’asɛm no sɛ: “Wiase foforo no mu na mehu sɛ me brɛ anyɛ kwa. Saa bere no ara na meretwɛn. Seesei de, me ne me ho bedi asi kosi sɛ ɛbɛba.” Onua no asi ne bo sɛ ɔbɛkɔ so atu nkwa mmirika no.\n16, 17. (a) Dɛn na ɛboaa onua bi a na ɔte nka sɛ afoforo ne no anni no yiye? (b) Sɛ yɛmpɛ sɛ biribiara to yɛn hintidua a, dɛn na ɛsɛ sɛ yɛkae?\n16 Sɛ yɛn nuanom Kristofo ne yɛn anni no yiye a, ɛno nso betumi ato yɛn hintidua. Onua bi a kan no na ɔyɛ asafo mu panyin wɔ France kae sɛ anuanom ne no anni no yiye. Asɛm no yɛɛ no yaw paa. Enti ewiee ase no, ogyaee adesua ne asɛnka kɔ koraa. Mpanyimfo baanu kɔsraa no, na wɔyɛɛ aso tiee n’asɛm no nyinaa. Wɔhyɛɛ onua no nkuran sɛ ɔmfa n’adesoa nto Yehowa so, na wɔka kyerɛɛ no sɛ nea ehia paa ne sɛ ɔbɛyɛ nea ɛsɔ Onyankopɔn ani. Otiee afotu no guu aso pa mu, na ankyɛ koraa na ofii ase kekaa ne ho bio wɔ asafo no mu.\n17 Ɛsɛ sɛ Kristofo nyinaa kae sɛ Yesu Kristo na Onyankopɔn apaw no sɛ asafo no Ti. Enti sɛ nnipa a wɔnyɛ pɛ yɛ yɛn biribi a, ɛnsɛ sɛ yɛma ɛka yɛn som. Yesu ani “te sɛ ogyaframa”; onim biribiara a ɛrekɔ so wɔ asafo no mu sen yɛn koraa. (Adi. 1:13-16) Ebia yebenya adwene sɛ biribi nkɔ yiye wɔ asafo no mu. Nanso ebia Yesu behu sɛ yɛn mmom na yɛante nneɛma ase yiye. Sɛ ehia sɛ Yesu siesie biribi wɔ asafo no mu a, onim ɔkwampa a ɔbɛfa so ayɛ saa ne bere a ɛfata sɛ ɔyɛ saa. Enti ɛnsɛ sɛ yɛma yɛn yɔnko Kristoni biara nneyɛe to yɛn hintidua ma yegyae mmirika no tu.\n18. Sɛ ahohia anaa ɔtaa ba yɛn so a, yɛbɛyɛ dɛn agyina mu?\n18 Nneɛma abien bi nso wɔ hɔ a ebetumi ato yɛn hintidua. Ɛno ne ahohia anaa ɔtaa, ne asafo no mufo sintɔ. Bere a Yesu de ogufo bi yɛɛ mfatoho no, ɔkae sɛ Onyankopɔn som nti sɛ “ahohia anaa ɔtaa” ba ebinom so a, ɛto wɔn hintidua. Nokware no nti, yebetumi ahyia ɔtaa afi yɛn abusuafo anaa yɛn afipamfo anaa atumfoɔ hɔ. Ɛba saa a, wɔn a ebetumi ahuan wɔn ase paa ne wɔn a ‘wonni ntini biara’ anaa wɔn ase ntim gyidi no mu. (Mat. 13:21) Nanso sɛ yɛde yɛn ho nyinaa bata Yehowa ho a, Ahenni aba no bɛboa yɛn ma yɛanya ntini na yɛatintim wɔ gyidi no mu. Sɛ amanehunu to yɛn a, ɛsɛ sɛ yedwinnwen nneɛma a “ɛsɛ ayeyi” ho. (Monkenkan Filipifo 4:6-9.) Yehowa bɛhyɛ yɛn den wɔ ahohia bere mu na biribiara anto yɛn hintidua.\nTu mmirika no; mma biribiara ntwe wo nsan!\n19. Sɛ afoforo fom yɛn a, dɛn na yɛbɛyɛ na anto yɛn hintidua?\n19 Awerɛhosɛm ne sɛ afoforo sintɔ nti, ebinom ate asan; wɔagyae nkwa ho mmirika no tu. Ɛtɔ da bi a onua bi ahonim bɛma no kwan ma wayɛ biribi, nanso yɛn ahonim remma yɛn kwan. Sɛ yɛanhwɛ yiye a, eyi bɛto yɛn hintidua. (1 Kor. 8:12, 13) Sɛ obi fom yɛn a, wohwɛ a, ɛbɛyɛ papa sɛ yɛfa nwansena ho abufuw bere yɛn kuru na yegyae nokware no? Bible tu yɛn fo sɛ ‘yennyae atɛn a yebu nkurɔfo’ na yɛmfa mfirifiri yɛn ho. Sɛ yesusuw sɛ yɛn asɛm yɛ dɛ mpo a, ɛnsɛ sɛ yɛtwe nsɛm mu tann. (Luka 6:37) Sɛ obi yɛ biribi ma ɛhaw wo a, bisa wo ho sɛ: ‘Nea me koma kyerɛ me na migyina so bu afoforo atɛn? Me nuanom sintɔ nti megyae nokware no?’ Sɛ yɛdɔ Yehowa paa a, ɛnde ɛsɛ sɛ yesuae wɔ yɛn komam sɛ yɛremma biribiara a nnipa bɛyɛ nto yɛn hintidua mma yemfi nkwa kwan no so.\nMIA W’ANI TU MMIRIKA NO—MMA BIRIBIARA NTO WO HINTIDUA\n20, 21. Dɛn na woasi wo bo sɛ wobɛyɛ wɔ nkwa mmirika no ho?\n20 So woasi wo bo sɛ ‘wubetu mmirika no awie’? (2 Tim. 4:7, 8) Ɛnde, gye bere sua Bible ne asafo nhoma ahorow, yɛ nhwehwɛmu kɔ akyiri, na dwinnwen nea woresua no ho. Eyi bɛboa ma woahu nneɛma a ebetumi ato wo hintidua. Srɛ Yehowa ma ɔmfa ne honhom kronkron nhyɛ wo den. Kae sɛ, sɛ yɛwatiriw hwe ase a, yebetumi asɔre atu nkwa ho mmirika no awie. Sɛ yedi mfomso mpo a, yebetumi asua biribi afi mu de ahyɛ yɛn gyidi den.\n21 Bible ma yehu sɛ, sɛ yɛpɛ daa nkwa a, ɛsɛ sɛ yɛde ahokeka tu mmirika no, na ɛnsɛ sɛ yɛgow yɛn ho anaa yɛte da. Ɛnyɛ kar bi na ɛbɛsoa yɛn ma yɛakogye nkonimbo no, na mmom yɛn ankasa na yebetu mmirika no. Bere a yɛretu mmirika no, Yehowa de “asomdwoe pii” bɛbɔ yɛn kyidɔm. (Dw. 119:165) Yɛwɔ awerɛhyem sɛ Yehowa bɛboa yɛn ma yɛakɔ so atu mmirika no nnɛ, na sɛ yetu wie a, ɔde nhyira a enni kabea adom yɛn.—Yak. 1:12.\nƆWƐN-ABAN—NEA ADESUA NSƐM WOM March 2013


Yeremia 35 | Intanɛt So Bible| Wiase Foforɔ Nkyerɛaseɛ\nRekabfo setie; ɛsɛ sɛ obiara sua (1-19)\n35 Asɛm a efi Yehowa hɔ baa Yeremia nkyɛn wɔ Yuda hene Yehoiakim,+ Yosia ba no nna no mu ni: 2 “Kɔ Rekabfo no fi,+ na wo ne wɔn nkɔkasa, na fa wɔn bra Yehowa fi, na fa wɔn kɔ adidibea no baako mu, na ma wɔn nsã nnom.” 3 Enti mefaa Habasinia ba Yeremia ba Yaasania ne ne nuanom ne ne mma mmarima nyinaa ne Rekabfo fifo nyinaa, 4 na mede wɔn baa Yehowa fi hɔ. Na mede wɔn kɔɔ nokware Nyankopɔn no nipa, Hanan, Yigdalia ba no mma adidibea hɔ, nea ɛwɔ mpanyimfo no adidibea a ɛwɔ ɔpon ano hwɛfo Salum ba Maaseia adidibea atifi no nkyɛn hɔ no. 5 Ɛnna mede nkuruwa a nsã ayeyɛ no ma ne bobesa nkuruwa sisii Rekabfo fifo no anim, na meka kyerɛɛ wɔn sɛ: “Monnom nsã.” 6 Nanso wɔkae sɛ: “Yɛrennom nsã, efisɛ yɛn agya Rekab ba Yehonadab*+ hyɛɛ yɛn sɛ, ‘Mo ne mo mma nyinaa, monnnom nsã da. 7 Munnsi dan, munnnua aba, monnyɛ bobefuw,* na ɛnsɛ sɛ munya bobefuw nso. Mmom, montena ntamadan mu daa sɛnea ɛbɛyɛ a mobɛtena ase akyɛ wɔ asaase a moyɛ ahɔho wɔ so no so.’ 8 Ɛno nti, nea yɛn agya Rekab ba Yehonadab ka kyerɛɛ yɛn no nyinaa, yɛda so ara di so. Enti yɛne yɛn yerenom ne yɛn mma mmarima ne yɛn mma mmea nyinaa, yɛmfaa nsã biara nkaa yɛn ano da. 9 Na yensisi adan ntena mu, na yenni bobe mfuw anaa nsaase anaa aba. 10 Yɛakɔ so atena ntamadan mu, na yɛatie nea yɛn agya Yehonadab* ka kyerɛɛ yɛn no nyinaa. 11 Nanso bere a Babilon hene Nebukadnesar* foro bɛtow hyɛɛ asaase no so no,+ yɛkae sɛ, ‘Mommra mma yɛnkɔ Yerusalem, na yenguan Kaldeafo asraafo ne Siriafo asraafo no,’ enti seesei yɛte Yerusalem.” 12 Na Yehowa ka kyerɛɛ Yeremia sɛ: 13 “Nea asafo Yehowa, Israel Nyankopɔn no aka ni, ‘Kɔ na kobisa Yuda mmarima ne Yerusalemfo sɛ: “Mantu mo fo daa sɛ muntie m’asɛm?”+ Yehowa asɛm ni. 14 “Rekab ba Yehonadab ka kyerɛɛ n’asefo sɛ wɔnnnom nsã, na wɔadi n’asɛm so, na ɛde besi nnɛ nyinaa wɔnnom nsã; wɔayɛ saa de adi wɔn agya ahyɛde so.+ Nanso, me de, mekasa kyerɛɛ mo mpɛn pii,* nanso moantie me.+ 15 Na mekɔɔ so somaa me nkoa adiyifo no nyinaa baa mo nkyɛn; mesomaa wɔn mpɛn pii*+ bɛka kyerɛɛ mo sɛ, ‘Mepa mo kyɛw, obiara nsan mfi ne kwammɔne so+ na monyɛ adepa! Munnkodi anyame foforo akyi, na monnsom wɔn. Sɛ mutie me a, mobɛtena asaase a mede maa mo ne mo agyanom no so daa.’+ Nanso moanyɛ aso amma me, na moantie me. 16 Rekab ba Yehonadab asefo no adi wɔn agya ahyɛde a ɔde maa wɔn no so,+ nanso ɔman yi de, wɔantie me.”’” 17 “Enti nea Yehowa, asafo Nyankopɔn, Israel Nyankopɔn no aka ni: ‘Hwɛ, mmusu a meka kyerɛɛ Yuda ne Yerusalemfo nyinaa sɛ wɔantie me a, mede bɛba wɔn so no, mede ne nyinaa bɛba wɔn so,+ efisɛ mekasa kyerɛɛ wɔn, na wɔantie; mefrɛɛ wɔn daa, nanso wɔannye me so.’”+ 18 Na Yeremia ka kyerɛɛ Rekab fifo no sɛ: “Nea asafo Yehowa, Israel Nyankopɔn no aka ni, ‘Esiane sɛ moatie mo agya Yehonadab ahyɛde, na moakɔ so adi n’ahyɛde nyinaa so, na moyɛ nea ɔkae sɛ monyɛ nyinaa nti, 19 nea asafo Yehowa, Israel Nyankopɔn no aka ni: “Daa wobenya Rekab ba Yehonadab* aseni a obegyina m’anim asom me.”’”\n^ Nt., “Yonadab.” Ɛyɛ Yehonadab a wɔatwa no tiaa.\n^ Nt., “mesɔree anɔpatutuutu somaa wɔn.”


Nnwom 90:11-17 NA-TWI | Biblica\nNnwom 90:11-17 NA-TWI\nHena na waka w’abufuw mu tumi nyinaa ahwɛ da? Hena na onim ehu ko a ɛwɔ w’abufuw mu?\nMa yenhu yɛn nna kan sɛnea ɛte, na yɛanya nyansa koma. W’abufuw bɛkyɛ akosi bere bɛn? O Awurade, hu w’asomfo mmɔbɔ! Anɔpa biara, fa wo dɔ a ɛwɔ hɔ daa no hyɛ yɛn mu sɛnea ɛbɛyɛ a yɛbɛto dwom na yɛn ani agye wɔ yɛn nkwanna nyinaa mu. Mprempren, ma yɛn ahotɔ te sɛ nea mfe a yɛwɔ ahoyeraw mu no woma yedii awerɛhow no pɛ. Ma yɛn a yɛyɛ w’asomfo nhu wo nneyɛe a tumi wɔ mu no, na ma yɛn asefo nhu w’anuonyam mu tumi no. Awurade yɛn Nyankopɔn, wo nhyira mmra yɛn so. Nea yɛyɛ biara, ma ɛnyɛ ye.\nRead More of Nnwom 90


Wɔakyerɛw Bible sɛ Yɛnkenkan Nte Ase\nKENKAN WƆ Acholi Afrikaans Albanian Amharic Arabic Armenian Aymara Baoule Batak (Toba) Bicol Bulgarian Cakchiquel (Central) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Mambwe-Lungu Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nBible Yɛ Nwoma a Wobɛtumi Asua Ate Ase\nBible yɛ nwoma a akyɛ paa. Adi mfe sɛn? Bɛyɛ mfe 3,500 nie na wɔfirii ase kyerɛwee Bible no, na wɔfirii ase wɔ Middle East. Saa bere no ara nso, na Shang adehye abusua a ɛwɔ China no redi ade, na ɛdii bɛyɛ mfe 1,000 ansa na Buddhasom nso refiri ase wɔ India.—Hwɛ adaka a wɔato din “ Bible Ho Nsɛm Bi.”\nBible de asetena mu nsɛm a ɛho hia paa ho mmuaeɛ a ɛtɔ asom ma\nSɛ nkurɔfo bɛtumi anya nwoma bi so mfaso ma aboa wɔn a, ɛsɛ sɛ wɔtumi kenkan te ase. Saa pɛpɛɛpɛ na Bible te; wobɛtumi akenkan ate ase. Ɛde asetena mu nsɛm a ɛho hia paa ho mmuaeɛ a ɛtɔ asom ma.\nWoabisa asɛm bi te sei pɛn: ‘Adɛn nti na yɛwɔ asase so ha?’ Saa asɛm no ahaw nnipa adwene mfe bebree. Nanso, sɛ wokenkan Bible no wɔ Genesis ti baako ne ti mmienu a, wobɛnya ho mmuaeɛ. Wohwɛ hɔ a, wobɛhu sɛ Bible ka “mfitiaseɛ” ho asɛm. Saa “mfitiaseɛ” no kyerɛ mfe ɔpepepem pii a abɛsen kɔ, na saa bere no na wɔbɔɔ nsoromma akuo ahorow, asase, ne nsoromma. (Genesis 1:1) Afei nso ɛkyerɛ ɔkwan a wɔfaa so siesiee asase no nkakrankakra ne sɛnea wɔbɔɔ nnipa ne abɔde afoforo a nkwa wom. Ɛsan kyerɛ nea enti a wɔbɔɔ weinom nyinaa.\nWƆAKYERƐW BIBLE NO SƐ YƐNSUA NTE ASE\nYɛhyia ɔhaw wɔ asetenam a, Bible mu afotuo tumi boa yɛn. Ɛnyɛ den koraa sɛ wobɛte afotusɛm a ɛwɔ Bible mu no ase. Yɛnhwɛ nneɛma mmienu bi a ɛboa ma yɛte Bible mu afotusɛm ase.\nNea ɛdi kan no, Bible no nka nsɛm a wonhu ne ti ne ne nkɔn, na mmom nsɛm a ɛwɔ Bible mu no, emu da hɔ, asete nyɛ den na ntease nso wom. Sɛ ɛrekyerɛkyerɛ biribi a ɛyɛ den mu a, ɛde nsɛmfua a obiara bɛtumi ate ase na ɛyɛ adwuma.\nSɛ wohwɛ Yesu nkyerɛkyerɛ sei a, ɔde nneɛma a nnipa nim na ɛyɛɛ mfatoho, na ɛkaa wɔn koma. Mfatoho a ɛte sei nyɛ na wɔ Yesu Bepɔ so Asɛnka a ɛwɔ Mateo ti 5 kɔsi 7 no mu. Bible nkyerɛkyerɛmufo bi kaa sɛ, ɛyɛ “asɛm a yɛbɛtumi de abɔ bra na ɛnyɛ sɛ ɛbɛma yɛanya nimdeɛ kɛkɛ.” Woka sɛ worekenkan Yesu asɛm no a, wobɛtumi de simma 15 kɔsi 20 akenkan awie, na wobɛhu sɛ nsɛm no nyɛ kyenkyenenn nanso tumi wom paa.\nNea ɛtɔ so mmienu, nneɛma a Bible ka ho asɛm no, ɛnyɛ den koraa sɛ yɛbɛte ase. Bible nyɛ anansesɛm nwoma. Nwoma bi mpo ka sɛ Bible ka “nnipa akɛse ne mpapahwekwaa nyinaa ho asɛm.” Ɛka wɔn “akosɛm anaa wɔn abrabɔ mu nsɛm, wɔn nkogudi, wɔn nkonimdi ne wɔn anidaso” ho nsɛm. (The World Book Encyclopedia) Nnipa a Bible ka wɔn ho asɛm no, sɛ wokenkan wɔn ho asɛm a, wobɛhu sɛ wɔte sɛ yɛn ara na yɛbɛtumi asua nneɛma pii afiri wɔn hɔ.—Romafoɔ 15:4.\nOBIARA NSA BƐTUMI AKA BI\nSɛ wokan nwoma bi wɔ wo ara wo kasa mu a, ɛyɛ a wotumi te ase paa. Ɛnnɛ, baabi a obi fi biara ɔbɛtumi anya Bible no bi wɔ ɔno ara ne kasa mu. Wo deɛ ma yɛnhwɛ nneɛma bi a atumi aboa ama yɛanya Bible wɔ kasa ahorow mu.\nBible Asekyerɛ. Kasa ahorow a wɔdii kan de kyerɛwee Bible no ne Hebri, Aram ne Hela. Enti wɔn a wɔtumi kenkan saa kasa ahorow yi nko ara na na wɔbɛtumi akenkan Bible no. Nnipa bi a wɔwɔ koma pa yeree wɔn ho paa kyerɛɛ Bible no ase kɔɔ kasa afoforo mu. Wɔn mmɔdenbɔ anyɛ kwa; ɛnnɛ wɔakyerɛ Bible no nyinaa anaa ne fã bi ase kɔ kasa ahorow 2,700 mu. Wei kyerɛ sɛ sɛ yɛyi nnipa 10 biara a, emu nkron bɛtumi anya Bible no nyinaa anaa ne fã bi akenkan wɔ kasa a wɔde twaa wɔn funuma mu.\nBible no a Wɔtintim. Wɔdii kan kyerɛwee Bible no wɔ biribi te sɛ mmoa nwoma ne mmɛw krataa so. Saa nneɛma yi, ɛreyɛ ara ni na asɛe. Nea ɛbɛyɛ na wɔakora so ama nkyirimma no, nkurɔfo too wɔn bo ase hwɛɛ nea ɛdi kan no so de wɔn nsa kyerɛwee bi. Ná ne boɔ yɛ den, enti nnipa kakraa bi na na wɔtumi tɔ bi. Nanso bɛboro mfe 550 a atwam no, Gutenberg yɛɛ afidie a wɔde tintim nwoma. Wei maa wɔtumi tintim Bible no pii, na nnipa pii nsa kaa bi. Akontaabuo bi kyerɛ sɛ Bible a wɔakyekyɛ no bɛboro ɔpepepem nnum.\nYɛhwɛ sɛnea wɔakyerɛ Bible ase na wɔatintim no pii no a, yɛrentumi mfa nyamesom nwoma biara ntoto ho. Biribiara kyerɛ sɛ wɔakyerɛw Bible no sɛ yɛnkenkan nte ase. Yɛreka yi, ɛnyɛ bere nyinaa na ne ntease da fam, nanso mmoa wɔ hɔ. Ɛhe na wobɛtumi anya saa mmoa yi? Wobɛyɛ dɛn anya so mfaso? Asɛm a ɛdi hɔ no bɛma woanya ho mmuaeɛ.\nBible Ho Nsɛm Bi\nBible no yɛ nwoma kronkron mmaako mmaako 66 a wɔaka abom.\nNea a ɛwɔ Bible mu no bi ne, abakɔsɛm, mmara, nkɔmhyɛ, anwensɛm, mmebusɛm, nnwom ne nkrataa.\nWɔfirii ase kyerɛwee Bible no afe 1513 A.Y.B., na afe 98 Y.B. na wɔkyerɛw wiei. Enti wohwɛ mu a wɔde mfe 1,600 na ɛkyerɛwee Bible no.\nMmarima bɛyɛ 40 na Onyankopɔn de honhom kaa wɔn maa wɔkyerɛw Bible no.\nSɛ wopɛ nea ɛyɛe a nkwa bae ho nsɛm pii a, hwɛ nwoma a wɔato din Was Life Created? Yehowa Adansefo na wɔtintimii. Ɛsan wɔ Intanɛt so wɔ www.jw.org.\nSɛ wopɛ Bible ho nsɛm pii a, hwɛ nwoma a wɔato din The Bible—What Is Its Message? Yehowa Adansefo na wɔtintimii. Ɛsan wɔ Intanɛt so wɔ www.jw.org.\nlntanɛt So Bible